text:
Wonaa jooni jooni, ko ɗoo e duuɓi 20, hedde 2030. Japon miijii ko mahde «isin yiite» weeyo baawoowo heɓɓaade cereeli naange waɗta ɗum yiite, nelda ɗum leydi (nelda en) e mbaydi sereendu laseer (rayon laser) walla e mikroo-onde (micro ondes). Ɗumɗoo wonaa fenaande, ko goonga, sibu laamu Japon toɗɗiima nii pelle njiylawu potɗe tabitinde ko haalaa ko. Ina jeyaa heen sosiyatee mawɗo toppitiiɗo ko fayti e semmbe e weeyo biyeteeɗo Mitsubishi Heavy Industries, potɗo gollondirde e Duɗal njiylawu paytuɗo e laakon weeyo kon koɗaaka, duɗal denndinngal ko ina wona 17 sosiyatee, tawi ina jeyaa heen sosiyateeji ɗi keew-ɗen nande
Wonaa jooni jooni, ko ɗoo e duuɓi 20, hedde 2030. Japon miijii ko mahde «isin yiite» weeyo baawoowo heɓɓaade cereeli naange waɗta ɗum yiite, nelda ɗum leydi (nelda en) e mbaydi sereendu laseer (rayon laser) walla e mikroo-onde (micro ondes). Ɗumɗoo wonaa fenaande, ko goonga, sibu laamu Japon toɗɗiima nii pelle njiylawu potɗe tabitinde ko haalaa ko. Ina jeyaa heen sosiyatee mawɗo toppitiiɗo ko fayti e semmbe e weeyo biyeteeɗo Mitsubishi Heavy Industries, potɗo gollondirde e Duɗal njiylawu paytuɗo e laakon weeyo kon koɗaaka, duɗal denndinngal ko ina wona 17 sosiyatee, tawi ina jeyaa heen sosiyateeji ɗi keew-ɗen nande
e huutoraade kaɓirɗe mum en, ko wayi no Mitsubishi Electric, NEC, Fujitsu et Sharp …
Ɗowata golle ɗee noon Nokku weeyo Japon (Agence spatiale japonaise (Jaxa)) gonɗo e ngoon wiɗto gila e kitaale 1970.
Hol no miijo ngo siyirta ? Miijo ngo ko werlaade satelit haa yettoo e nokku deŋal*, nokku mo tooweeki mum tolnii e 36 000 kiloomeeteer. Oon satelit ina nawori panooji naange (panneaux photovoltaïques) potɗi waɗtude semmbe naange (cereeli naange) yiite. Oon semmbe yiite waɗtee laseer walla mikroo-onnduuji, ngam neldeede leydi men. Ɗoo noon heɓɓotoo ɗiin cereeli laseer ko antenaaji parabol moolanaaɗi to bannge mawnugol hade mum en waɗteede kadi yiite mo mbaaweten huutoraade.
Wiɗtooɓe ɓe mbiyi «ɓayri ko semmbe ceniiɗo mo ɓeeɓataa, a min miijii maa ɗum wallu en ñawndude caɗeele ŋakkeende semmbe kam ɓeydagol nguleeki leydi men ndi ngol kuutoragol won ɗiin gaasuuji saabotoo ». Ɓe ciftini wonde «annoore naange gasataa e weeyo». Ina woodi. Sibu keeweendi semmbe e oon nokku mo cifi-ɗen, ina sowoo laabi jeetati haa sappo semmbe naange jettotooɗo leydi men ndi, nde tawnoo toon, alaa ko faddotoo ɗi, wonaa weeyo, wonaa duule. Yanti heen, toon alaa jamma, alaa biiruuji (waylo sahaa, ko wayi no ndunngu walla ceeɗu ekn ..). Ɗum noon, semmbe o ɓeeɓataa.
Hade satelit oo neldeede weeyo ɗo e hitaande 2030, won golle goɗɗe poti tawo waɗeede. Isin naange potɗo werleede dow o, maa yeñtin fotde miliyaar watt (ko ina huɓɓa fotde 17 miliyoŋ ampul), tawi njaru mum ko hedde 23 UM wonande kala kiloowatt-waktu (kilowattheure) ; coodgu kiloowatt-waktu jooni ina sowoo ɗum laabi jeegom.
E miijo Jean-Jacques Favier, karallo to Nokku Ngenndiijo ko fayti e Wiɗtooji weeyo to leydi Farayse « ɗum alaa caɗeele to bannge karallaagal, kono tan ina ɗaɓɓi ngalu keewngu sibu ko maa tonuuji keewɗi kaɓirɗe neldee nder weeyo. Yanti heen neldirgol semmbe o cereeli laseer walla mikroo-onduuji ina waɗi geɗe ɗe kuɓindaaka tawo, yanti heen ina waɗi gagga kisal yimɓe e sato ».
Bookara Aamadu Bah
Ƴoogirde : lefigaro.fr


c: text/html

text:
Balɗe tati hade wooteeji Farayse, njangu mbettungu waɗii sara galle laamorgo leydi ndii. Nguu ɗoo njangu soldaat gooto heddiima heen kam e gooto e waɗɓe ngangu nguu. Goomu Etaa Islaamik suutii junngo ngam wiyde ko kam yuɓɓini njangu nguu. Caggal nde ɗum waɗi, hilifaaɓe leydi ndii kawritii ngam yeewtidde heen. Woodii kadi gooto e golluɓe njangu nguu waraa heen. Hollitaama omo anndaa e yimɓe wattanooɓe yitere e leydi ndii.
Lawakooɓe 11 fotɓe jeyeede e woote alet ɗee, won heen ko wayi no Fillon, e Lopen kollitii ndartintu golle mumen e ñalawma aljumaa oo, heddiiɓe ɓee kollitii koko njokkata.
NJANGU E SARA GALLE LAAMORGO FARAYSE : SOLDAAT GOOTO HEDDIIMA HEEN
Balɗe tati hade wooteeji Farayse, njangu mbettungu waɗii sara galle laamorgo leydi ndii. Nguu ɗoo njangu soldaat gooto heddiima heen kam e gooto e waɗɓe ngangu nguu. Goomu Etaa Islaamik suutii junngo ngam wiyde ko kam yuɓɓini njangu nguu. Caggal nde ɗum waɗi, hilifaaɓe leydi ndii kawritii ngam yeewtidde heen. Woodii kadi gooto e golluɓe njangu nguu waraa heen. Hollitaama omo anndaa e yimɓe wattanooɓe yitere e leydi ndii.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
DIIWAAN MAATAM : DUWAAN EN PAWII JUNNGO E NGALU KEEWNGUPosted in: Joljole Comments: 0
-
-
JOOM EN MOTOOJI EN TO MAATAM: LEBBI JEEGOM NGAM HEƁDE KAAYITAAJIPosted in: Joljole Comments: 0
-
FUKUBAL KAWGEL WINNDERE SUKAAƁE, SENEAAL NAATIRII JAMPosted in: Coftal Comments: 0
-
CAANKON HIRAY : MDI ARII E BALLAL BIY WURO NGOOPosted in: Renndo Comments: 0

robotstxt: allowed

filter: keep


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Monthly Archives: février 2016
Burkina : Sarɗi woote ɗin firaama e Fulfulde
Ko e Alkamisa, ñannde 18 Fabraa’iru 2016 woni ko kumpital ngal yowaa ka lowre burkina24.com e kuɗol Oui KOETA, wonde Sarɗi woote (code électoral / electoral code) ɗin Burkina firaama e ɗemɗe tati ngenndiije, ɗen woni: Mooree, Julaa e Fulfulde. Ɗum non ko eɓɓoore goomu kippungu fii woote ɗen lesdi Burkina hino wi’ee commission électorale nationale indépendante (CENI), e ballal lesdi Kanadaa ndin wondude e karallooɓe (experts) Eropnaaɓe kippuɓe fii ƴeewtagol woote ɗen hino wi’ee centre européen d’appui au processus électoral (ECES).
Kawral Misiide e Moodi Ndane Seelenke Jallo, jom ballafuyeeji ka Pular
Banndiraaɓe tedduɓe, hannde kadi miɗen ardi ɗoo e yewtere gooto e kummaluuɓe men daraniiɓe ɗemngal Pular nder leydi Gine. Ko ɓen woni Moodi Ndane Seelenke Jallo. Winndiyanke, ballifo (auteur / author) ka Pular.
Dakaar, Papyrus Afrique yaltinii deftere Pulaar
Suudu muulirndu defte ndun senegaal «Papyrus Afrique », dariindu fii ɓamtugol ɗemɗe Afrik ɗen humpitii yaltugol defte maɓɓe nay (4) e ndee Alattiire yawtunde. Ɗum non, ko battane mawningol maanditaanre (anniversaire) 30 re nden e faatagol Sheyk Anta Jop.


text:
Joɗnde cuuɗi sarɗi ɓennunde ndee yeewtii kadi ko faati e ɓeto kaalis hitaande 2013 (woni eɓɓaande no kaalis heɓirtee e no huutorirtee). Ina jeyaa e geɗe maantinɗe ngoon ɓeto kaalis, ko eɓɓaa ina jogori huutoreede e mahngo (laaɓi e kuɓeeje ekn…), fotde 26 miliyaar ugiyya. Heen miliyaar jogori huutoreede ko e mahngo boowal laaɗe diwooje kesal e Nuwaasoot ngal, ngal nganndu-ɗaa waɗii haalaa no feewi.
Fotde 24 miliyaar maa feccitoye e mahngo laabi hakkunde gure nder leydi ndii, ko wayi no laawol Kayhayɗi-Mbuun-Sehilbaabi-Guray ɓamngol haaleede ko ɓooyi ngol.
Walla mahngo taƴre Kiifa-Tintaan, laawol faayde Keer Maseen, laawol Attaar-Tiisiksa, e laawol Tiisiksa-Kiifa-Sehilbaabi-Kaay (Mali)… e peewnitgol laawol Nuwaasoot-Rooso, laawol Aftuut fuɗnaange, laawol Neema-Banngu, laawol Ñaabina-Mbaañ, laawol Fderiik-Tuwaajiil.
En maantiima, ɗoo e hitaande, so Joomiraaɗo muñanii en, maa en kaaltid ɗuum, ɓayri kaalis mum eɓɓaama e hitaande ndeeɗoo, ko geɗe potɗe siyneede e hitaande hee.
Feccere fowru
Nokkuuji kisal e ndeenka leydi ndii ɓeydanaama kaalis : konu nguu ɓeydanaama fotde miliyaar, reenooɓe tufnde geec ɓeydanaama kam enne miliyaar ugiyya, sanndarmori hedde 600 miliyoŋ, polis 400 miliyoŋ, reenooɓe kisal laabi (“yimɓe Miskaaru”) fotde 73 miliyoŋ. Ɓuri famɗude ko ɓeydanaa ko gardeeɓe, sibu ko 12 miliyoŋ fat.
Ko noon kadi wonande jaaynirɗe dowla ɗee, hono tele e rajo Muritani. Bidsee tele gonnooɗo 230 miliyoŋ rawane, hikka ko 460 miliyoŋ, mo rajo Muritani gonooɗo 90 miliyoŋ wontii 360 miliyoŋ, mo AMI (Agence Mauritanienne d’Information), gonooɗo 90 miliyoŋ wontii 180 miliyoŋ, mo Muulirde ngenndi gonooɗo 35 miliyoŋ wontii 170 miliyoŋ.
Ɗoo e hitaande ƴeewto-ɗen ko gollaa …
Mbelnaari
Njuɓɓudi luulndo (Institution de l’opposition), mo bidsee mum ustanoo no feewi, ina eɓɓanaa hikka 105 miliyoŋ. Nii woni hay so o yettaaki ɗo o wonnoo e hitaande 2009, hono 151 miliyoŋ (maayirɗe 2008-2009, Ahmed ina ɓallinoo Asiis), o ɓeydiima no feewi, sibu, e 2012 o tolninoo ko e 73 miliyoŋ. E 2007, ko 53 miliyoŋ wonnoo, 81 miliyoŋ e 2008.
Heddii ko haala woote ngam kesɗitingol depiteeji e senaateeruuji e meeriiji potnooɗe waɗde gila rawane ndeya, ina haalee, kono alaa ko eɓɓanaa. Ma a taw ɗe njogoraani yuɓɓineede e hitaande 2013 ndee.
Fooyre Ɓamtaare


text:
Sooja’en turtube nder lesdi Ivory Coast, malla Cotdevour Omti datal nastoowal gallure didabre nder lesdi ndin, Bouake, baawo nde be sukkino laabi nastol e wurtol gallure nden.
Ardiido Sooja’en turtube benandini nyande alat dow turtol mabbe dow soynde yobuki be hakkeeji mabbe don dow datal, nden ngomnati on bo be wondi naa himbe gelle.
“Min dawri omtuki laabi cdin on ngam min dala ummaatoore ngurtana haajeeji mabbe wolaa ko wanni in e mabbe.” Sergeant Seydou Kone andini.
Laarando gite mum e wakili’en ummaatoore nder tayre nden fuu tabbitini kubaru omtol laabi nastol e wurtol gallure Bouake lattunde dow datal laamorde lesdi ndin Abidjan e riftorde lesdi ndin maapinndiire dow keerol kesdi Mali.
Soojaen ben tiggube sangeeje e nokkuje widito dow barawe do widita dereeji kala tokkobe baeawe den e dereeji baanteedi mabbe fuu.
Amma nder caka gallure Bouake Soojaen ben do samma bindigaaji ngam ngam hulna himbe ayoobe dogginki wankoore nde hollol ngayngu turtol ngol Sooja en ben ngadata.
Gurin.
Soojaen Turtube Omti date Nastol Gallure Ivery Cost
Sooja’en turtube nder lesdi Ivory Coast, malla Cotdevour Omti datal nastoowal gallure didabre nder lesdi ndin, Bouake, baawo nde be sukkino laabi nastol e wurtol gallure nden.


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Dokteere wuuri jaɓɓaama ka laamateeri Marok
ko ñannde 16 bowte (deesaambur) woni ko kawtal janngooɓe fulfulde e leyɗe Arab, ñiiɓirde Marok woni ko humpitii seenagol dokteer wuuri Bari e laamateeri ndin, ɗum woni welo welo mawngo tawde hari ɗuuɗuɓe e sukaaɓe ɓen Marok gaa anndaano ceerno on woɓɓe kadi wayriiɓe.
Ko non feddeeɓe kawtital ngal etorii haa tinntodi e ceerno on ñannde 17 bowte, ɓe jaɓɓaa ɓe tolnaa ɓe sanna ka laamateeri Marok, anndondiral waɗaa kawtal ngal humpiti ceerno on no sukaaɓe ɓen tiɗnori non ka janndeeji e laamateeri ndin, ɓaawo ɗun ɓe weltii weltori teddungal ngal ɓe jarni ɓe du’anii sukaaɓe ɓen fof, ɓe ɓurtiɓe kadi softinnde e jannde nden.
E nder hen, toɓɓe ɗuuɗuɗe yewtano ka jonnde ɗon nden ñannde gila e fiyaake leñol ngol no fewndori ka bannge diina e renndo haa e bannge dawrugol,…Ko wano non Pulaar kadi heɓuno hakkee mun on e nden jonnde muraadu moƴƴuru…
Buy sikkayno wonnde ceerni on ko fii diina tun woni sokoliri, ejaka wonaa non woniri! Ceerno on maakanno hoore mun e nden jonnde: » Afer Pulaar alaa (ka hattani lam), si feƴƴii e diina kan ko Pulaar hikka ɗon » e ko mi kippi fii mun kon. Nde ɓe lanndanoo miijo maɓɓe e luutondiro fulɓe fii suɓagol kalfe goote ɓe holluno wonnde « wonaa fii Alla ɗun wonaa waɗireede, si wonaa ɗum (wa’ataano nii) »! Ɓe humpiti kawtital ngal fii noddaandu resannsugol winndita fulɓe aduna on fof immorde e leydi nijiriyaa, haa fewndo ɗoo ɓe winnditii ko ɓadii « 75 miliyon fulɓe wonɓe e nder aduna on » ɓe ɓeyditi: « Hino gasa ka ɓe (yewtoya) fii ɗee kalfe » Pulaar sertuɗe!
Nde fii leñol ngol memminanoo, ceerno on holluno a sikkay enen fulɓe « En haldu fii wota en fottu » hakke luutondiralji, « ko serndi en woo e Arabu ko ɓalli ɗin, kono jikkuuji ɗin fow ko gooti…. Mettere fii, bunngo… »!
Ko wano non ɓe raɓɓinndinir konngol e hollude annde maɓɓe fii leñol ngol, tawde e maaku maɓɓe « ko anndu ɗen woo ko goɗɗun, ɗun kadi wonaa yo neeɓu, ko jooni jooni! » Ɓe piyiri ɗun misal rewɓe men ɓen » si a yi’ii en waawataa ɓe komanndaade jooni, ko tawde a yi’ay si goɗɗo arii (ƴamal) hay si mo wa’i wa kulaaru e kaanude, ɓe okkay mo si mo mari goɗɗun! Ɗum hino hersinanii en… » « fow wonii yiɗuɓe goɗɗun » Ceerno on aamaano maandini e annde maɓɓe nden nokku ka yiɗugol goɗɗun woni lorrirde ɗon leñol ngol, ɗun non ko wano bannge « ganndal, si ontigi fuɗɗike janngude tun seeɗa hino accitude » o jokka (goɗɗun goo), ko wano non kadi woni lorrirde en bannge « larme, e ka poliisi,… » tawde yimɓe men hino waasaa ton fewndo hannde, ɓe holli wonnde enen « en wakkilaaki » muññagol e ɗen golle fii ko aroyat ñannde goo ka haaju yanoyta e daditii darii en fii ko hiwa ɓiɓɓe e jawle men immorde e yeebagol!
Gooto e feddeeɓe kawtal Marok nulori ceerno on e yimɓe men ɓen to Gine fii ɓurtugol wakkilanaade jannde nden, tawde non ka laamateeri gaa, ɓiɓɓe leñol ngol ɗuuɗiraaka e janngooɓe wano ɓeya heddiiɓe!
Tigi-tigi, jonnde nden juutaano kono yewtere nden kan juutuno, ka waynondiral ceerno on jarnuno seeniiɓe ɓen tinntodi e maɓɓe, ɓe du’anii fayɓe leydi ndin fow ka laamateeri Marok.
Ado ceerno on yiltaade gine non, kawtital ngal etino hollindiriɓe e yoga e kummalooɓe laamateeri ndin telemma ka jannde, ɓen kadi weltori ceerno on ɓe sanni ɓe ɓe tolɓe. Ko wano non kadi yeru ko ɓe ñiiɓi kon gaa, ɗuuɗuɓe e ginenaaɓe janngayɓe Marok etino juuragol ɓe, ɓen kadi tinntodi e maɓɓe, haa no ɓe jaɓɓoraa non ka saare Fas wonndude e imminande kawtital ngal.
Kawtal Marok


text:
Ñannde 27 lewru yawtundu (27/04/2011), Md Usmaan Bah winnduno ɓatakuru faade e forum Tabital Pulaaku no innee Jamaa, himo lamndoo ko waɗi Fulfulde jantaaka e ɗemɗe Afriki mawɗe ɗen, ɗum ko e ndee jaaynde wi’eteende Jeune Afrique lollunde (JA) : http://www.jeuneafrique.com/Article/ LIN12124babeleniaci0/#axzz1ML99DrgT , ko nii o wiiri “Hannde miɗo jannga ka internet (jeune Afrique:
Ñannde 27 lewru yawtundu (27/04/2011), Md Usmaan Bah winnduno ɓatakuru faade e forum Tabital Pulaaku no innee Jamaa, himo lamndoo ko waɗi Fulfulde jantaaka e ɗemɗe Afriki mawɗe ɗen, ɗum ko e ndee jaaynde wi’eteende Jeune Afrique lollunde (JA) : http://www.jeuneafrique.com/Article/ LIN12124babeleniaci0/#axzz1ML99DrgT , ko nii o wiiri “Hannde miɗo jannga ka internet (jeune Afrique:
www.jeuneafrique.com/Article/LIN12124babeleniaci0/) mi hawri e lowre fii halaaji yewteteeɗi Afriki ɓe waaɗaali pulaar/fulfulde e nder ɓuraaɗi anndeede ɗin, tawa non ɓe waɗii hay Moosinkoore, haala wowleteeka Burkina tun…”.
Mi jantoyto ko Md Usmaani joofiniri ɓatakuru ndun to winndannde am ɗiɗaɓere. Jooni kam, ndah (ehino) yoga e ko mi nultunoo e dow ndun ɓatakuru makko. Ko tawde hooloraaɓe men mawɓe, hono Bappa Tijjaani Mbaalo (Hooreejo tabital Pulaaku Europ), Bappa Sammba Jaamankaa (Ardiiɗo taskaram Fulfulde to Radio Campus/Bordeau), e koto Umar Bah, ɗaɓɓirii lam saakitude ngal nultal e jaayndeeji haa yimɓe ɗuuɗuɓe humpitoo, duñi lam, e ndaartude winndannde nden, rewtoo nde, fecca nde pecce saakita, haa enen fow waawen senndodaade miijooji.
Onon kadi ɓeydanee en ɗon miijooji mooɗon… golle ɗen ko kafuuji men, enen fow. Ko ɗum woni wagginoore (wasiya) mawɓe men ɓe mi jantii dow ɗoo ɓen, wonaa hollude ɓe wonani miijo am ngon… ta goɗɗo tooñir ɓe ko mi winndi, kala ko boni ɗoo ko min fawtii, kala ko moƴƴi ko Geno on moƴƴinani en, hiɗen torii mo fiira e fehre.
- Nultal am faade e Md Usmaani
Mi nulti e makko nduu ɓatakuru les ɗoo:
Md Usamaan, a jaaraama e ngal kumpital. Mi yeetoto maa ko waɗi Fulfulde jantaaka e JA, no mi taskori non…:
1. Fulɓe haajaaka e Fulfulde, wonaa janngugol, wonaa kadi wowlugol ngal, teeŋtinii si ɓe jooɗodii e yimɓe ɓe wonaa Fulɓe… Si en mantoraali (faarnoraali) ɗemngal men, hay gooto (koo moye) mantortaa ngal, sakko jiñana janngude, maa anndude, maa lollinde ngal.
2. Fulfulde no ittee e media, ittiree seeɗa seeɗa; gila ɗii duuɓi sappo yawtuɗi, hingal lomtiniree Manndinkoore, Moosinkoore, Hawsaare, Jolfoore. Seedee mum, mi rokkete yeru, si a yahii Najeeriya, a taway Fulfulde no haalee sanne, ko ɓuri miliyon noogas (20,000,000) haalay Fulfulde e nder Najeeriya, kono e nder leydi ndin ko ɗemɗe tati laamu ngun rokki doole e nder media, yeru: ɗeri kaalisii (ceede) Najeeriya no winndi kumpital (information) e ɗemɗe nay, Enngeleere, Hawsankoore, Yorobankoore, e Ibooyankoore (Fulfulde tawaaka), to radiyooji Fulfulde no tawaa, kono ngal rokkaaka doole ko ɗeya ɗemɗe jogii.
E janngirɗe leyleeje (tokoose), Fulfulde janngintaake (no jannginee e Federal College of Education e nder diiwe seertuɗe, kam he yoga e Jaaɓi-haaɗtirdeeji/universities), kono hay to Nomadic Education to Fulfulde janngintenoo ton, haa jooni jannde nden heɓaali semmbe.
Burkina Faso, Fulfulde no momtiree seeɗa seeɗa (yeru, si a noddii e talifonji Burkina Faso, ɓe jaaboto ma e ɗemɗe nayi: Faransiire, Moosinkoore, Mandinkoore, Enngeleere, Fulfulde tawaaka fes/sam).
Doole Fulfulde ɗen no famɗinee e nder Senegaal, Mali, Kamerun gila ɗii duuɓi yawtuɗi fow…, ndaaru teleeji maɓɓe ɗin a annday ko mi faandii kon.
E nder ɗii duuɓi arooji ɗoo, Fulfulde loonete, semmbe mum ittee e nder leydi Gine, si Fulɓe ɓen immaaki dartaade laamu ngun e eɓɓoore maggu, ɓe saloo kadi eggude to laamorde Konaakiri, maa dogugol yalta e leydi ndin, sabu hannde Fulfulde heɓii doole mawɗe e nder Konaakiri, huunde haanunde semmbineede tippude e rokkude ɗemngal ngal e nder media Gine kan fow.
Kamerun no joginoo radiyoo mawngo to Fulfulde wolwetee jemma e ñalorma, ngon woni Radio Garwa, kono gila Pool Beya ƴetti laamu, o ittii taskaramji (emisiyonji) Fulfulde kelɗuɗi ɗin fow, ngoo radiyoo no nanngetenoo e nder hiirnaange haa fuɗnaange Afriki fow, teeŋtii Najeeriya, Caad, Suudaan, Nayjeeri, ɓee fow ko ɗoo heɗitotonoo, nde Fulfulde ittaa toon, ɓe waɗti heɗitaade Hawsankoore, hannde ɗuuɗuɓe e Fulɓe ɗee leyɗe, ko Hawsankoore humpitorta ko woni dogude nder adunaaru, wonaa Fulfulde.
Siftinen wonde ko yahata feccere yimɓe leydi Kamerun no wolwa Fulfulde, kono gila semmbe ɗemngal ngal ittaa e Radio Garwa, ɗum fuɗɗi ustaade.
3. Fotde Fulɓe jaɓuɓe jillondireede ɓen hannde, ɓurɓe e maɓɓe fow jaɓataa wowlude ɗemngal ngal, ko ɗemɗe janane ɗen ɓe faarnorta, ɗuuɗuɓe yoolinoke haa yoolorii woɓɓe, jillondiral no moƴƴi, kono wota jaɓu yoolaade.
4. Fulɓe jaɓaali nantondirde e ɗemngal ngal; si mo Najeeriya wowlii mo Gine wi’a mi faamataa, wonaa gootum. Si mo Senegaal wowlii mo Mali wi’a mi faamataa Fulfulde maa… ko wano non haa ɗemngal ngal acciino wowleede hakkude Fulɓe seertuɓe leyɗeele…ɗum nawrataa ɗemngal yesso. Nde mi yahi Najeeriya rowani, gooto e mawɓe meeden daraniiɓe Fulfulde gila ko ɓooyi, woni Dr Buubakar Bappa, wi’I kam, o haaɓiino jooɗodaade e Fulɓe to ACALAN/FulCom tawa ɓe haaldata ko ɗemngal jananal, yahi haa o winndi miijo makko no Fulfulde haani wootiɗirineede, o rokki feddeeɓe ɓen fow… kono haa hannde goɗɗum haalaaka e dow ɗum to FulCom (Peeral no jogii ɗin ɗeri ɗi Dr Buubakar winndi fow, kala faalaaɗo, yo o winndu Peeral to; jaayndepeeral@gmail.com). Tinnagol yaawnoo e fonndindirde Fulfulde, wootiɗina nde no waɗɗii FulCom. Waawude feddeeɓe FulCom caltuɗe Fulfulde mawɗe tati haa nayi haa ɓe fow ɓe waawa faamondirde e Fulfulde no waɗɗii kala jeyaaɗo e FulCom, si wonaa ɗum ɗemngal men ngal huutortaake hakkunde Fulɓe ardiiɓe en ɓen… ɗum ko ñawu haanungu ɗoofeede.
5. Fulɓe jaɓaali yahdude e jamaanu, ɓe jaɓaali tippude e pinal maɓɓe ɓe ɓaŋtoo, ɓe ɓamtoo… e nder Fuuta Jaloo, e piide yeru, ko ɗuuɗi e pinal Fulɓe momtanooma, hay helmere Pulaagu, 90% anndaa ko ɗum firata… piiji waawuɗi pooɗude sukaaɓe, ittanooma haa laaɓii, kala ko meemu-ɗaa, si tawii ko ko yowitii e fijindaaru, ko toŋaaɗum hirsaa, a suusataa yimugol walla amugol, hay si ɗum no lutti hannde wonaa ko ɗuuɗi. Mi anndintina huunde wootere, nguurndam mawnataa to fijo tawaaka, sukaaɓe luttataa he taweede to fijo toŋaa hirsaa. Mawɓe maaki: fijindaaru haɗataa soobee waɗee. Sukaaɓe (sagataaɓe e curbaaɓe) ñiiɓataa e nokkuure to fijindaaru alaa, kala to sukaaɓe alaa, nguurndam ñiiɓataa ɗoon, ɗum no jeyaa e ko waɗi hannde Fuuta Jaloo wontiino fayda saabeere, ko nayeeɓe tan yi’ataa, si ɗa yeddi yahu ndaaroyaa. Toŋugol hirsa raɗike en haa laaɓii pos, neeɓataa wonten e sago añɓe meeɗen. Wonaa wide fijindaaru haanaa waɗaneede keerol, wonaa ɗum, keerol no haani waɗaneede kala dillere, kala coftal, kono toŋugol hirsa ko goɗɗum goo, ko jeydaa e pinal (peerndam) meeɗen.
Mi haaɗitii ɗoo tawo haa to winndannde ɗiɗaɓere.
On yettaama sanne.
Kɗl: Saajo Bah, Nederland.


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Hollital: Peeral.com no dartii, kono neeɓataa nde fuɗɗita gollugol
Kɗl: Saajo Bah e innde Ardaare Peeral Media
Banndiraaɓetadduɓe,
Ɗuuɗuɓe e mon winndii lamndike men kowaɗi Peeral addaali kesum gila e hitaande yawtunde, sabaabu mum woni Peeral hakanooma e lewru yunaayiru 2013, template mayre bonnaa, non kadi piiji ɗuuɗuɗi e ndermayre.
Maaju Jallo, toppitiiɗo on kisal lowre Peeral anndinanooka law, haa ko heewi boni nder mayre, e ngoo fewndo (wakkati) himen jokki moƴƴintingol nde, si Jooma men salaaki, lowre nden fuɗɗitay gollude ko neeɓataa.
On toraama muñal haa nde heɓtoo.
Miyettii on,
ArdaarePeeral Media.
www.peeral.com


text:
Duuɓi makko : 68.
Laabi o birgi gardagol leydi Mali : 3 (2002, 2007 e 2013).
IBK, woni Ibraahim Bubakar Koytaa, ko neɗɗo ɓooyɗo waɗde politik, sibu o woniino kalifu caggal leydi e hitaande 1993, hade makko wonde gardiiɗo hilifaaɓe leydi Mali tuggi 1994 haa 2000, o woniino hooreejo suudu sarɗi, hakkunde 2002 e 2007. Ɗum ko hade makko sosde parti makko ganndiraaɗo RPM (Rassemblement pour le Mali : Dental wonande Mali).
Duuɓi makko : 68.
Laabi o birgi gardagol leydi Mali : 3 (2002, 2007 e 2013).
IBK, woni Ibraahim Bubakar Koytaa, ko neɗɗo ɓooyɗo waɗde politik, sibu o woniino kalifu caggal leydi e hitaande 1993, hade makko wonde gardiiɗo hilifaaɓe leydi Mali tuggi 1994 haa 2000, o woniino hooreejo suudu sarɗi, hakkunde 2002 e 2007. Ɗum ko hade makko sosde parti makko ganndiraaɗo RPM (Rassemblement pour le Mali : Dental wonande Mali).
Omo siforee wonde neɗɗo pinɗo, nehiiɗo, tiiɗɗo, baawɗo ndiyam. Ɗum noon, ina gasa tawa ko hono makko Mali soklunoo ngam yaltinde ɗum e caɗeele limtilimtinɗe wondi hannde ɗee.
IBK jibinaa ko 1945 to Kucaala, nder diiwaan Sikaso, worgo Mali, sara keerol hakkunde mum e Burkinaa. Omo heewi ɓiɗɓe yumma, rewɓe e worɓe. Ko ɗoon o janngi hade makko yahde Pari e hitaande 1958.
Ko e ndeen hitaande o fooli e kawgel tuubakooɓe njuɓɓinnoo e nder koloniiji mum en, omo yahra e duuɓi 13. O rokkaa paas jahol faayde Pari ngam jokkoyde toon jaŋde hakkundeere. Kono yumma makko waawni mo artude Mali, o jokki jaŋde makko to Liisee ha o heɓi bakkaa, o winndii to duɗal jaaɓi haaɗtirde Ndakaaru, caggal ɗuum to Sorbon, Pari, ɗo o heɓi lisaas ko faati e Daartol. Nde o janngata toon ndee, ko kanko ardinoo Fedde sanɗaaji Mali to Farayse, jokkinoonde e Dental Sanɗaaji Afrik to Farayse (FEANF). Ko toon o anndi Alfaa Konnde, hooreejo Gine hannde oo. Luulndagol laamu koninkooɓe, addani laamu Mali ndeen, teettude bursi makko. Ko ndeen o wonti ubriyee e isinaaji Citroën, e pittoowo laabi to Pari, ngam dañde ko o wuurdi e ko o yoɓri jaŋde makko.
Ko toon kadi o anndi Loraa Bagboo. Ko o sehil Muhammadu Isufu kadi, tee, ko kamɓe nanndi yoorande rebel tuwaareg en. Omo anndondiri kadi e Hollande e Manuel Valls, kalifu geɗe nder leydi Farayse.
IBK ko karatekaa wonnoo, omo sifortenoo wonde jiɗɗo aduna, hay so tawii o woondii wonde o seerti e ɗuum ko ɓooyi ; e wiyde makko, jooni o ɓuri heewde ko janngude defte walla heɗaade gaaci…
IBK ko juulɗo. Omo ɓallii no feewi Mahmuud Dikko, gardiiɗo Diiso Toowngo Lislaam to Mali. E nder kampaañ jawtuɗo oo, kala nde o haali e dental, oo joofnirta ko aaye quraana.
Jom suudu makko wiyetee ko Aminata Mayga Koytaa. Ɓe ndañdii sukaaɓe nayo. l BAB


text:
Laamuuji jibinaaɗi e yonta jeytaare leyɗeele Afrik e dewɗi heen ɗii, njeeytotoo ko wonde laamuuji tuugiiɗi e dawruɗi demokaraasi, ɗum ɗoon noon firti ko doosɗe leyɗeele ɗee keewi ko mawninde wellitaare konngol, wellitaare juɓɓule, woote, lomlomtondiral e nder laamu ekn…
Laamuuji jibinaaɗi e yonta jeytaare leyɗeele Afrik e dewɗi heen ɗii, njeeytotoo ko wonde laamuuji tuugiiɗi e dawruɗi demokaraasi, ɗum ɗoon noon firti ko doosɗe leyɗeele ɗee keewi ko mawninde wellitaare konngol, wellitaare juɓɓule, woote, lomlomtondiral e nder laamu ekn…
Ɗiin sifaaji laamuuji ina ceerti e laamuuji ganni sabu ɗiin laamuuji ko laamuuji ronaa-roni, kala gummiiɗo e jappeere mum ko ɓiyum walla banndum ɓadtiiɗo ɗum, heewi lomtaade ɗum.
Laamuuji jibinaaɗi e yonta jeytaare leyɗeele Afrik e dewɗi heen ɗii, njeeytotoo ko wonde laamuuji tuugiiɗi e dawruɗi demokaraasi, ɗum ɗoon noon firti ko doosɗe leyɗeele ɗee keewi ko mawninde wellitaare konngol, wellitaare juɓɓule, woote, lomlomtondiral e nder laamu ekn… Ɗiin sifaaji laamuuji ina ceerti e laamuuji ganni sabu ɗiin laamuuji ko laamuuji ronaa-roni, kala gummiiɗo e jappeere mum ko ɓiyum walla banndum ɓadtiiɗo ɗum, heewi lomtaade ɗum. Yeru to ɓadtii en ɗoo e Magreb ko Maruk, ɗo Hasan ɗiɗmo nde sankii, lomtii ɗum ko ɓiyum hono Muhammed VI.
Kono noon ko teskaa yoga e hooreeɓe leyɗe Afrik ko lankuɓe, kañum en fof e woonde e yeeso aduna fof wonde maa kormo doosgal leydi mum en carɗungal e maɓɓe laje nde ɓe poti woppirde jappeeje maɓɓe laamɓe woɗɓe, ɓe ɓesngu suɓii e wooteeji.
Kono noon ko ɓuri teskinde e nder duunde Afrik ko e mayre tawetee laamɓe ɓurɓe ɓooyde e jappeeje mum en, ko ina tolnoo heen sahaaji ko ɓuri duuɓi noogaas e joy (25), yeru : Obiang ngemaa to leydi Gine ekuwaatoriyaal (36 ndunngu), Pool Biyaa to Kamaruun (33 ndunngu) walla ko wayi no Yuwerii Museweni to Uganndaa (29 ndunngu) e Doos Santoos to Anngolaa (duuɓi 33). Jiidaani noon e ɓurɓe mawnude to bannge duuɓi ko e duunde hee tan tawetee walla nii e nder aduna hee kala, ko wayi no Robeer Mugabee, duuɓi 91, walla ko wayi no Bejii Esebsii to Tinisii (duuɓi 88) hay so tawii nii oon kam limtetaake tawo e lankuɓe ɓee ( ko e nder ɗii duuɓi ɗiɗi ari e laamu).
Ñalnde 25 desaambar 2015, to Ruwandaa, ɓesngu mum ɗaɓɓiraama yoo ar woota ngam waylude doosgal leydi mbele Pool Kagamee ina waawa laamtaade goɗngol, ɗum ina addana mo, tawde wonii won ɗeen kuule maa mbaylee, laamtaade duuɓi sappo e jeeɗiɗi (17) goɗɗi e sahaa nde o yaarata e duuɓi makko 58 hitaande. Eɗen ciftina noon Pool Kagamee ari e laamu ko e hitaande 1994 caggal nde maalde lollirnde FPR riddi leñol Hutu en seɓɓitiiɓe, yaltini ɗum en Kigali (laamorgo Ruwanndaa) caggal nde ɓeen etii mumtude leñol Tutsi en haa njooɓii heen 800 000 innama aadee.
Kono noon wonaa Pool Kagamee tan woni bayluɗo doosgal leydi ngam laamtaade. Belees Kompaawore, laamɗo Burkinaa etiima rawane memtaade doosgal leydi ngam haa waawa fileede goɗngol, kono ɓesngu nguu e konu leydi ndii njaɓaani ɗum, o wattindii ko dogde o yalti leydi. Hay etagol e lewru settammburu 2015, Jilbeer Jenndere mawɗo konu ndeenoowu laamɗo Burkina (RSP) follude laamu keblatnoongu wooteeji e gardagol Misel Kafanndoo laataaki, mooɓnooɓe oon jamfa mbattindi ko nanngeede, RSP fusaa, ɓe pawtanaa heen tuumeede warngo Tomaas sankara e yahdiiɓe mum e hitaande 1987. Ñaawoore maɓɓe ina fadtaa.
Ko woni e oo sahaa e jeese men ko baawnugol laamɗo Burunndi hono Piyeer Nkurunsisaa memtagol doosgal leydi mum, yuɓɓini wooteeji ɗi njaɓnaaki haa ɗeen geɗe fof naatni e leydi ndii jiiɓru bonndu, ɗum addani Dental leyɗe Afrik yiɗde neldude toon konu mbele ina waawa falaade wolde ɓesnguure dooknde toon ndee, hoto « yahnoonde artude » (Burunndi ina anndiraa e duuɓi ɓennuɗi ɗii luure mawɗe to bannge politigi hakkunde Hutu en e Tutsi en, jibinɗe barondiral mawngal e leydi hee). Ko ɗiin leƴƴi kadi mbarondiri to Ruwanndaa. Ngarmi-ngaraa nan toon hannde hakkunde luulndo e laamu nguu haa pittaali keewɗi njooɓaa heen.
To leydi Konngo, Denis Sasu Ngesoo laamiiɗo jooni ko ina tolnoo e duuɓi 30 memtiima doosgal leydi mum, artiri lajal laamagol e duuɓi joy, nattii duuɓi jeeɗiɗi, kono joom mum ina waawi fillaade laawol gootol, lajal duuɓi dottaaka, ɗum firti tan ko omo anniyii laamtoyaade duuɓi sappo goɗɗi.
Josef Kabilaa (Konngo demokaratik) lomtinooɗo baaba mum Loran Desiree Kabilaa caggal nde waraa, ina tuumaa kañum ne yiɗde laamtaade caggal nde hebori joofnude manndaaji mum ɗiɗi (duuɓi 10) ɗi doosgal leydi maɓɓe yamiri. To Benee, Tomaa Boni Yayii ɗeɓiino mobbeede e nduu henndu bonndu, kono Alla waajtii ɗum deestii, hunii hormaade doosgal leydi mum.
Beeli kay njowii hannde ko e Moritani tawo, yimɓe heewɓe ina tuumi Wul Abdel Ajiiju heblude feere no waasiri ummoraade e jappeere mum e sahaa nde manndaa makko timmi (1918). Maale mum ko njilluuji makko nder leydi ina ngannomini no puɗɗiiɗo kampaañ tawi yontaani, e nder ɗuum, won cibooji ganndiraaɗi wonde “ndiyam laana” ina nduña mo yo o rutto e jappeere laamu, ndallinira ɗum wonde ko ɗum woni “muuyaaɗe ɓesngu”, ɓe mbaɗana ɗum ɓatakeeji. Ko haawi yimɓe kadi, o holliti e oo sahaa ko amo yiɗi haaltitde e luulndo ngoo, huunde nde meeɗaa ƴaaŋde hakkille makko, ko ɗum waɗi hay so tawii o hollitta ko o ɗaɓɓaani maandaa goɗɗo, hoolaare alaa ɗoon.
Ma a taw waɗaa yaakaare seeɗa ko Makki Sal hooreejo leydi Senegaal tawde wonii o huninooma e sahaa nde o ƴamata lefol laamu, so tawii o fiilaama maa o “ustu manndaa hooreejo leydi, natta wonde duuɓi jeeɗiɗi (7), arta e duuɓi joy (5) tawa kadi fillotoo ko laawol gootol”. So eɗen ciftora, ko Abdullaahi Wad waɗtunoo ɗum duuɓi 7 caggal nde fooli Abdu Juf . Eɗen njooɗtorii tan, ustuɗo manndaa kam anniyaaki jooɗtaade so lajal yahdu mum yontii. E oo sahaa nii eɗen teskii ko haala ustugol manndaa, ko ɗum haaletee Senegaal sabu Makki woni ko e yettinde memtagol sariya oo Asammbele ngenndi (teskaa ko ko watulaaɓe Abdullaahi fof ɓuri salaade ɗum).
Ɗum fof ina addana en naamnitaade koye men, enen, hol e yontaaji hee ɗi njeya-ɗen ? Mbele haa hannde ko e laamuuji ganni keddi-ɗen, walla en naatanii tigi rigi yonta demokarasi ? Walla noon, so tawii Afiriknaaɓe ko yiytuɓe laawol kesol ngannden, cilen ngol, haa mbaawen heen foottande ɓenguuji Afrik ko woni heen nafoore mum en.
Gelaajo


text:
Ko goonga, won nde ɓuuɓol ɓurtungol waawi warde, kono, ko ɓuri heewde, e ngol heewi nafoore. Jaangol heewi gaañde ko nde neɗɗo woni heen ko juuti tawi suuraaki no feewi. Jaangol ina heewi nii nafoore to bannge safaara.
Ɓuuɓol ina itta muuseeki e ɓuuteeki. Ina gasa tawa on meeɗii jarribaade ɗuum. Ɓuuɓol ina « wara » teewu, usta cumu e muuseeki. E ngol moƴƴi kadi e ɓuuteeki, haa arti noon e ɓuuto jokkorɗe e walla porñe maa ɗoofo ñiiƴe e ko wonaa ɗuum tan. Yeru so a forñii, so a fawii heen ɓooɗde ndiyam penndiɗam (galaas), ina nafa no feewi.
Ɓuuɓol ina suma : Enen fof en njiyii no jaangol waɗata haako hecco… Ɗee golle ɓuuɓol ina kuutoree no feewi to bannge safaara. Yeru e safaara gaañanɗe nguru, walla e safaara gite (ñoortugol cuddi gite, ko wayi no katarak…)
Ɓuuɓol ina hisna : Eɗen njarriboo ɗum ñalnde kala. So kisnugol ñaamdu (filsideer), gila e sewo sewo (tawa ngol heewaani) haa e tebbuuli (haa cay). Ammaa ɗuum, ngalɗoo gollal ɓuuɓol ina huutoree to bannge safaara no feewi, haa arti noon e mooftugol terɗe ngam jokkanɗe ɗum woɗɓe … e ko wonaa ɗum tan…
Ɓuuɓol ina reena teewu, yeru kuutoragol mum ngam safrude yaltuɓe kallulahaa caggal dartagol ɓernde, walla caggal aksidaa ɗaɗngaandiijo.
Ɗum noon, to bannge safaara, ɓuuɓol ina heewi nafooje.


text:
Naanmnde ɗe, ko naamnde keewɗe faayiida, eɗe ɓeydana en kadi faamde ko haalaa ko e ko winndaa ko. Ɗee naamnde noon ko e jeewte men e nder Rajo Muritani e kitaale 1988-1989. Ɗum waɗi hettere heddiinde nde, tiitoraa ko «Naamndiiɗo jaabaa».
Hol ko woni tagofeere?
Tagofeere ko tagoodi no Leydi nih, tawa woniri e weeyo asamaan o (kammu o) ko no leydi e lewru e naange e koode ngoniri e weeyo nih.
Ko tagoodi mawndi. Heen e tagopeeje ena ɓuri leydi mawnude no feewi, goɗɗe ɗe, ɓuri ɓuri ndi famɗude.
Eɗen mbaawi wiyde, tagofeere ko aduna tan, no aduna men nih. Leydi ko tagofeere. Oɗon nganndi eɗen mbaawi ummaade e nokku payen e nokku ɓurɗo woɗɗude, ngummoɗaa e leydi Caad payaa Amerik, ndeftaa Sénégaal e Muritani, ƴaaŋaa Maali, mbaɗaa bafeet paytaa Enndonoosi, ngummo-ɗaa ɗoon paytaa Makka, ndewaa Kameruun ngartaa Gine. Tagofeere ko noon wayi, kono e tagopeeje 9 ɗe njiy-ɗen e ndeftere men nde ɗe, alaa hoɗaande yimɓe so wonaa Leydi ndi nguur-ɗen e dow mum ndi. Tagopeeje ɗe njanngu-ɗen ɗe, ko kaaƴe e caalli e ceene, e heen e majje ena mbaɗi keneeli ɗi poofotaako. Nguurndam ɗam nganndu-ɗen ɗam tawaaka toon tawo. Haawnaaki tawa ena waɗi nguurndam ɗam Alla tan anndi, kono ko fayti e yimɓe walla jawdi walla e huɗoo e leɗɗe, ɗum yiyaaka e tagopeeje ɗe, so wonaa e dow Leydi. So jinneeji ena toon tawi Alla ena wuurni ɗum en e ɗii nokkuuji ɗi aadee (neɗɗo) waawaa wuurde, ɗum mi anndaa. Ko Alla tan anndi.
Tagofeere ko aduna tan, no aduna men nih; heen sahaa aduna o ɓura aduna men, heen sahaa jaasa aduna men mawnude.
Wuddowol Leydi ko tuggi tan hakkunde Leydi ter haa hawngo mum ko 6 378 km. Tagofeere tagiraa ko no annama Leydi nih; no leydi wayi yaajde nih, no wayi mawnude nih, ko noon tagofeere wayi yaajde e mawnude. Tuggi tan ɗo ngon-ɗaa ɗo, haa Amerik, haa Sappoŋ, haa Riisii, haa Siin, haa Madagaskaar, haa ɗo mbaaw-ɗaa miijaade e leyɗeele, ko noon ne tagopeeje mbayi. Heen noon, no mbiy-ɗen nih, ena ɓura leydi mawnude e yaajde ɗo pucci ndogata, goɗɗi ɗi ɓuri famɗude e leydi fur!
Neɗɗo ena waawnoo hoɗde toon, waɗa kuɓeeje e taakawuuji, rema gese, wuuraa e dow mum no wuurdi e dow leydi nih, sinno tan toon ena wuurotonoo! Woni bone tan, ko e dow majje, maa wonii henndu foofotaako, walla nguleeki kii ko ɓurtuki, cahooki liingu e nder hojom, so a dariima heen tan a hooñat, ma wonii ɓuuɓol ngol ko ɓurtungol, ɓurngol ndiyam pennduɗam ɓuude.
Yeru: so a yehii to Meerkuur, tawi ko ñalwma njettiɗaa toon, a yettoto tan kooñaa!
Tawi noon ko jamma ngarɗaa, hayso mbajjuuji teemedere pawɗaa e hoyre ma, ɗum haɗataa ma horngilaade no mbaggu nih, njooraa kos jaangol. Etee, a waawaa woyde sabu a foofataa, henndu poofateendu toon alaa! To hoodere Jaayre (Wenus)-ne ko noon, sabu, so ngarɗaa ko ñalawma, njettotoɗa ko aɗa wont “misuwi” (bisimilla ma misuwi!); so jemma njettiɗaa, so lommbaama e tufam hay gooto waawataa yarde ma alla e ɓuuɓol. A horngilto kos!
Hol to koode ceŋii? Tawde Leydi e lewru e koode e naange ko e weeyo woni, ko haɗi ɗe yande?
Ɗum ko Naamndal Abuu Aamadu Joop e Sehilaaɓe mum.
Tagopeeje, Lewru, Leydi, naange e koode kañum en fuu alaa to ceŋii! Naange, no mbiy-ɗen nii, ko hoodere ɓurnde fof ɓadtaade en, alaa ɗo seŋii. Tagopeeje ɗe kaalno-ɗen ɗe fuu, (fof), mbaɗata ko yiiloo-banngoo, taaroo kadi naange, etee alaa ɗo ɗe ceŋii. Kañnje fof ko weeyo taariiɗe bang-yoo-bang, ɗe lommbii ko e weeyo. So en kaaɗii ɗoo, maa wood wiinduɓe naamndoo, mbiya tawde ko nii, tawde naange e lewru e koode e leydi fof ngoni ko e weeyo, alaa to ɗe ceŋii, hol sabaabu ɗe teɓɓitaako ɗe njana? Maa wood wiyɓe: ko haɗi leydi yande tawde ko e weeyo woni? Ko haɗi ɗum teɓɓitaade tawde taarii ɗum bannge-yoo-bannge (bang-yoo-bang) ko weeyo?
Jooni, miin ne, mboɗo jaaboroo on naandal: hol to njiɗɗon leydi yana? Leydi kam waawaa yande e dow hoyre mum, (sabu oɗon nganndi hay neɗɗo waawaa yande e dow hoyre mum! Eto-ɗee ƴeewon!)
Leydi alaa ɗo yani, alaa nokku ɗo yani, woni ko e weeyo no laana ndiwoowa diwrata e weeyo nii. (Ciftoree ko mawɓe men keewnoo wiyde, so cukalel yanii. ɓe mbiyata ko “dow, a yanaani ko leydi yani” Wallaayi hon ko anndanoo winndaaka! Mawɓe ɓe ena nganndi leydi yanataa! Miijo-ɗee no feewi hol to ngol konngol ummiii. Hon ko mawɓe nawi e nder gasɗe mum en, ganndal men ubbaama!)
Eɗen poti dartaade seeɗa e ngal ganndal keewngal faayiida. Ƴeeween etaade faamde ooɗoo musiɗɗo e sehilaaɓe mum, kaawisaaji gonɗi ɗo. Mboɗo anndina mo tawo, ngalɗoo naamndal ko naamndal keewngal faayiida etee ngal ɓooyiino naamndeede e sahaa ɓennuɗo goɗɗuɗo to leyɗeele tuubakooɓe (leyɗeele nasara en).
Pot-ɗen faamde tawo, ko fayti e yande, so a yiyii so a werliima haayre, nde yahataa dow asamaan, nde artata ko e leydi (so a ruuɗaaki hoore maa helat), hon ko waɗi noon. So aɗa jogii haayre so a woppii nde, ko e leydi nde fayi (hay gooto meeɗaani yiyde neɗɗo saamree mbuuɗu, hooynoo dow asamaan!) Ɗum firtata ko leydi ena jogii doole pooɗooje, ko leydi fooɗata haayre nde, no surɗaanu fooɗirta njamndi nii. Pulaar wiyi: “ko werlere toowi fof, ko e leydi fayti”. Huunde waawata yande tan ko tawa huunde nde woni ko e dow tagofeere, dow Leydi, dow Lewru walla dow hoodere. Ndeke ɗee kuule asamaan fof ena njogii doole fooɗngo: kala ko woppaa e dow weeyooji majje, so ɗum waawaa diwnude hoore mum no foondu nii, yanata ko e dow tagoore nde. Leydi, Lewru, naange e koode, gooto fof ena jogii semmbe fooɗngo. Ɗe tagooje (hono Leydi, Lewru, naange e Koode), gooto e majje fof ena jogii diiwaan mum; kala ko ari e oon diiwaan, tagoore nde fooɗat ɗum. So a yaltii diiwaan Leydi, walla jeyi leydi, toon alaa ko leydi waawi e maa hay batte! Taarii leydi bang-yoo-bang, banngeeji ɗii fof, ko weeyo Leydi; weeyo ngo ena yaha ha 2000km.
So a yaltii e weeyo Leydi ngoo, naatataa ko e weeyo wonngo renndaango wiyeteengo weeyo hakkunde koode. Ko weeyo alaa mo jeyi. E ngoo-ɗoon weeyo, alaa fof ko waawi toon fooɗde ma, sabu alaa jeyɗo ngoo-ɗoon weeyo. E ngoo-ɗoon weeyo, so yiɗii potaa e ñiiwa teddude, walla mbayaa hoyde no ɓowngu, hay batte a ɓetataa toon! Toon ngonataa ko e hayde. Haawnaaki tawa on meeɗii yiyde (e nder “teleeji”) laaɗe Riisnaaɓe walla Ameriknaaɓe ena taaroo leydi; so on teskiima, wonɓe e nder laaɗe ɓe mbayata ko ena kaya nii, ɓe nattat jogaade teddeeki! Toon so a werliima haayre artataa, haare nde alaa ko leydi waawi e mayre hay batte. So haayre ndee noon tiindiima Leydi, so nde naatii e diwaan fooɗngo leydi, ɗoon noon leydi ndi fooɗat nde haa nde yana e leydi. (Ko ɗum waɗi nii, sahaa kaaƴe walla ɗooɗe, walla jamɗe ciirtatoo e dow asmaan, Leydi fooɗa ɗumen haa kon naata e weeyo leydi, kon cuma, mbiyen hoodere siirtiima; ɗum ko leydi fooɗata koon kuulon asamaan; ma en ngartoy e koode ciirtatooɗe.
So en ndaɓɓiɗiniima tan, Leydi lommbii ko e nder weeyo mum no mboofoondi lommborii e nder ɓoccoonde nii, ko naati e weeyo ngoo fof, leydi ndii fooɗat ɗum (ko noon ne lewru wayi, kala ko naati e diiwaan fooɗngo mayru, ndu fooɗat ɗum).
Taarii weeyo Leydi ngoo noon, ko weeyo woɗngo, ngo teddeeki alaa e mum (so a yiɗii ɓuraa ñiiwa, aan e ɓowngu ko on gootum: on kayat tan!)
Koode ɗee, tagopeeje ɗee e naange ngee, gootel fof lommbii ko e weeyo mum, weeyo mum woni njiimaandi mum: kala ko naati heen ko ko fooɗetee, tagoore ndee fooɗat ɗum; kala ko yalti e diiwaan fooɗngo tagoore nde, waawataa yande e tagoore nde.
Kuule asamaan ɗee fof lommbii ko e weeyooji mum en, weeyooji ɗii ne taarii ɗum en ko weeyo woɗngo ɗo teddeeki alaa.
Ndeke, tawde naange ngee e koode ɗee e tagopeeje ɗee e lebbi ɗii, fof ko nii ngoniri e weeyooji mum en, taarii weeyooji ɗii ko weeyo alaa mo jeyi, weeyo ɗo teddeeki alaa, ɗum noon, mboɗo sikki en paamii alaa ɗo ɗe ceŋii etee alaa ɗo ɗe caamata, alaa ɗo ɗe njanata.
Kuule ɗee kadi ena njogii doole fooɗa-fooɗoondu (fooɗ am mi fooɗ maa) hakkunde majje no mbiyno-ɗen nii; ko ɗum waɗi gootel fof e majje, ko e laawol mum rewata. (Doole fooɗa-fooɗoondu hakkunde Leydi e lewru firtaani leydi ena fooɗa lewru haa nanngina ɗum leydi dee!)
3. So Leydi ena yiloo, ko haɗata damal suudu am huccitde bannge goɗɗo?
Ɗum ko naamndal banndi men debbo biyeteeɗo Ummul Kayri Deh.
Ƴeewen jaabaade ngalɗoo naamndal mbaɗten heen hakkillaaji no feewi mbele eɗen mbaawa faamde no ɗum wonirta. Faamnude neɗɗo koɗɗo e dow Leydi ena ɗeɓi tiiɗde seeɗa, kono so en ƴeewii yeru, en mbaɗtii hakkillaaji sanne ma en paam no ɗum wonirta.
Mbiyɗen Leydi waɗata ko yiiloo-banngoo e hoyre mum, kadi wona e taaraade naange. So leydi waɗii yiiloo-banngoo, ko ɗum waɗata jamma e ñalwma ndeggondirde. So ndi wonii e taaraade naange, ko ndeen ceeɗu e dabbunde e demminaare e ndunngu e kawle ndeggondirta haa leydi arta ɗo wonno wona hitaande.
Njaggen jooni wuro, mbiyen ko kanngo wonani en naange.
Njaggen Oto, (njolen heen) mbiyen ko kañum wonani en leydi.
Aan Ummul Kayri Deh, aɗana e nder oto o, aɗa jooɗii e jooɗorde feŋiinde e oto o (“siis”) aɗa hucciti yeeso aɗa hucciti keesi dognoowo oto o. Njaggen ɗo njooɗi-ɗaa ɗoo, ko e galle ma ngon-ɗaa.
Njaggen kadi miin mboɗo mi nder oto mboɗo jooɗii e jooɗorde feŋiinde e oto oo, mboɗo hucciti e maa. Njaggen miin ne njooɗii-mi ko e galle am, kuccitɗo e galle maa. Ɗo jooni enen ɗiɗo ɓee fof, ko en jooɗiiɓe e galleeji men eɗen kuccindiri.
Jooni noon, oto oo nana taaroo wuro ngoo, eɗen kuccindiri e nder oto oo. (Mbaɗaten ɗo e hakkillaji men, ko leydi nana taaroo naange, eɗen e galleeji men kuccindirɗi).
Jooni noon, mbele taarogol oto oo wuro ngo ena waɗa haa jooɗorɗe men ɗee natta huccindirde na? Mbele taarogol oto oo wuro ngoo ena waɗa haa kollitiren keeseeji ne? WAƊATAA! Walla nii so eɗen ndarii e oto he eɗen kuccindiri, taaragol oto oo wuro ngo ena nattina en huccondirne na? NATTINTAA!
So a waɗii nate ɗiɗi e horde, nate kuccindirɗe, so a yiilii horde nde, mbele ɗum ena wayla kuccindirgol nate ɗe? WAYLATAA!
Kokken ɗoo yeru goɗɗo: en kaaliino mbiy-ɗen Leydi waɗirta yiiloo-banngoo ko no kewal moti mottirtee nii. Njaggen jooni dennde, njaggiren ɗum ko kañum woni tagofeere men Leydi. Njaggen e lamol dennde nde, ngonen, ngonen e mottude ngol; oɗon nganndi, so en mottii lamol ngol, dennde nde wonata ko e waɗde yiilioo-banngoo. Jooni noon ñiɓen e mayre kuɗol e leggel, tawa kuɗol ngol woni ko dow, leggel ngel woni les, etee e kon kuccindiri. So en mottii lamol ngol, dennde nde wonata ko e yiilaade, mbele ɗum ena addana kuɗol ngol e leggel ngel ummaade ɗo ngonnoo, mbele ɗum ena waɗa kuɗol fayde les e leggel ngel fayde dow? Hay batte waylataa nokku mum so leydi arii e yiilaade. Ndeke so leydi arii e yiilaade e taaraade naange, ɗum waɗataa galleeji men waylude ɗo kuccitnoo!
Umar Abdalla Wele


text:
Asakal woni salndu tataɓiiru e calɗi lislaam joyi ɗi, cagal gooŋɗinde Alla e nelaaɗo mum, e darnude juulde. Alla toowɗo o wiyi nelaaɗo Muhamad (JKW) : « ƴettu e jawɗeele maɓɓe ɗe sadak (asakal) laaɓniraaɓe, ɓeydiraa ɓe ɗum » . Ko ɗum addani Nelaaɗo (J.KW) wiyde : « jawdi ustortaako sabu sadak (walla asakal) ».
O wiyi kadi « sadak ene ñifa tikkere Alla, ene duñta maayde soofnde », Sadak ko ko njarliti-ɗaa, njaltin-ɗaa e jawdi maaɗa, asakal noon ko ko foti itteede e jawɗeele alduɓe, faytinee e waasɓe, e roofolɓe, e jom caɗeele en, e kala ko ene walla nguurndam renndo no yuɓɓiri.
Asakal farlaa ko e hitaande ɗiɗmere e fergo Nelaaɗo (J.K.W.), ene hawrunoo 624 jibineede annabi Iissa (JKW ), tawi juulɓe ndarnii laamu mumen to Madiina, katojini e jawdi ko ene njiilira njuɓɓudi geɗe mumen.
Ko nii asakal yuɓɓiniraa :
*Askatee e ngalu ko leƴƴi tati :
a) Neemoraaɗi (jawdi njahoori) : ndammiri, nay e gelooɗi
b) Kaŋŋe e kaalis, e marsandiis njulaagu.
ɓ) Remru : gawri, maaro, makka, ɓesnooje, (tamarooje, reseŋaaji..)
Ene sarɗee e waɗɗaade asakal sarɗiyeeji garooji ɗi :
* Jeygol timmungol : wonaa ñamaande, wonaa desndal, wonaa ko teettaa e goɗɗo.
* Timmude hitaande : ɗum ko to neemoraaɗi e kaŋŋe e kaalis, kono remru ko nde soñaa ndee tan asketee.
*Askinde : woni tolno asakal, kala ko asketee ene jogii tolno ɗo heɓata, wiyee askinii.
Ko nii asakal yahrata:
1- Neemoraandi:
a – Ndammiri :
– tolno asakal mum ko 40 dammuwol, so yettiima ɗoon fayi dow ko nii askirtee:
So wonii (500) fayi dow, wontata ko kala 100 dammuwol yaltinanee dammuwol gootol.
b – Asakal nay ko nii waɗirtee :
– kala 30 yaltinantee ko gayel ngel duuɓi ɗiɗi.
– kala 40 yaltinantee ko ñale yaaroowe duuɓi tati, ngaari lomtotaako ɗum.
* Ko ɓeydii e 30 yettaaki 40 asketaake, Ko ɓeydii e 40 yettaaki 60 asketaake,
* Ɗum firti ko tuggude 30 haa 39 ko gayel gootel tan, tuggude 40 haa 59 ko ñale woote tan, so wonii 60 noon, yaltinanee ngayon ɗiɗon, so wonii 80 yaltinanee ñalbi ɗiɗi, ko hono nii tan yaahrata.
ɓ – Asakal gelooɗi :
Askini e gelooɗi ko gelooɗi joyi, yaltinantee ko e ndammiri haa ɗi tolnoo 25 waɗta yaltineede e golooɗi, hono nii :
So diwii 120 ngelooba, wontata ko kala 50 ngelooba yaltinanee ndimndinba, kala 40 ɓiyi muyninoowa, ko wayi no 150 ngelooba askantee ko dimndinɗi tati, 200 ngelooba askantee ko dimndinɗi nayi walla ɓiɓɓe muyninooji joyi, ƴeewetee heen tan ko ko ɓuri wonde nafoore miskineeɓe.
Tesko:
– 1) Beyi e baali ko leñol gootol, ko njogiɗaa heen fof a renndintu ngaskidaa.
– 2) So beyi e baali ɗii poti, kala heen ɗo o welaa o yaltina asakal, so ɗi ɓurondirii noon, yo o yaltin e ko ɓuri heewde ko.
– 3) Geñgol jawdi hitaande mum ko hitaande yumma mum, ndokken yeru : en mbiyii jawdi asketaake so wonaa daña hitaande e junngo maa, jooni noon so aɗa jogii 30 dammuwol hoore lewru abiriil yehii haa lewru marse, heen 10 njibinii, wonii40, kannji fof ɗi nguuri haa abiril artii, a wiyataa heen 10 timminaani hitaande.
– 4) Ene jaɓee jom jawdi soodoya daral tolno ko o foti yaltinde e askal ko.
5) So tolno duuɓi ko waɗɗii mo ko alaa e jawdi makko, so o yaltinii ko ɓuri ɗum duuɓi ene feewi haa maayi.
– 6) Rennduɓe jawdi asakal mumen ko gootal, haade jey gooto e maɓɓe fof askinii, tawa yontii askude, tawa jawdi maɓɓe renndi ko heewi e geɗe garooje ɗe : jofnde, kalhaldi, baagal, durirde, gaynaako…
– 7) Jaɓetaake noon renndinde ko seernoo, walla seerndude ko renndunoo ngam dogde asakal, ko wayi no : aɗa joginoo 40 dammuwol, mbeɗe jogii 40, ene waɗɗii gooto e men fof yaltinde dammuwol, tan ndenddinen haa wonta 80, wona enen ɗiɗo fof njaltinen gootol. Walla eɗen ndenndunoo 201, miin jeyi heen 100, aan jeyi 101, ene waɗɗinoo en yaltinde ndammiri tati, hitaande ɓaditoo tan ceernden, gooto e men fof yaltina gootol, tawa ko tati potno ɗen yaltinde. (Ene heddii, haa tonngoode aroore)
2. Asakal kaŋŋe e kaalis
Kaŋŋe walla kaalis, foti ko ko tafaa walla tafaaka ene askee tawi jogoraa ko ene alɗinoree, ene juloree walla resanee aduna. Kono so tawii jogoraa ko ene nyaantoree, hay so heewii, asketaake. So a jogiima e kaŋŋe fotde menkelleeje 20, walla e kalis daneejo fotde 200 mbuuɗu, haa hitaande dartiima mo wuuri, waɗɗiima askeede. Ko noon ne kay so a jogiima menkelleeje 10, e 100 mbuuɗu ndaneewu, a renndintu, ngaskaa ; ko hono nii askirtee :Kala ko njogi-ɗaa e kaŋŋe, walla e kalis, ko foti no ko haalaa ko fayi dow, njaltintaa heen ko : capanɗe nayaɓal (1/40). walla mbiyen 2, 5 % , ko wayi no :
– asketee e 20 menkelde kaŋŋe ko menkelle ɗiɗi (20:40=0,5 woni feccere menkelde).
– asketee e 200 mbuɗu ndaneewu ko buuɗi 5 (200:40=5).
Ko hono nii tan waɗirtee, no jawdi ndi fotiri fof.
l Kalis nyaameteeɗo hande oo ne, ko wayi no ugiyya, Dolaar, Seefaa, ekon, ene askee so a jogiima heen ko tolnondiri e menkelleeje 20, walla 200 mbuuɗu ndaneewu, ɗum noon alaa ɗo darii, fawii tan ko e coggu jeere.
Jooni noon, so a jogiima e ugiyya ko askini, wonii e junngo maa hitaande timmunde, ngaskirtaa tan ko no kaŋŋe e kaalis askirtee nii, hono 1/40, walla 2,5%. Yeru, asakal 200000 ugiyya ko 200000/40=5000 uguyya.
l Asakal njulaagu : njulaagu ko mbaydiiji ɗiɗi :
a) Njulaagu njiilaangu : ko ari e junngo makko fof ko o jeeyoowo, o mooftaani haa jeere wela.
b) Njulaagu mooftaangu haa jeere welta.
* Njulaagu njiilotoongo ngu : hitaande kala o hiisoto ko o jogii e marsandiis fof, haa o annda no foti e kaalis mo o liggortoo oo (ugiyya walla dolaar…) o renndina ɗum e kaalis mo o jogii o, o askida ɗum laawol gootol.
* So tawii noon ko marsandiis mooftaaɗo haa jeere welta asketee tan ko nde yeeya nde, hay so wonii duuɓi.
3. Asakal Remru
Remru waɗɗii askeede ko nde gawri ñammini, nde tamarooje e reseŋaaji ɓenndi, e nde ñebbe ngufti. Asketee e remru ko leƴƴi garooji ɗi:
A- Gawri: ene waɗi mbaydiji tati:
– samme, feelaa, ñindiko, ɗii tati ko mbaydi ngootiri nanngirtee.
– Ndiyamiri : ko mbaydi mum bannge.
– Makka kadi ko mbaydi mum bannge.
B – Maaro : maarooji fof ko mbaadi ngootiri.
Ɓ- Ɓesnooje : ko wayi no tamarooje walla resen, kala heen gooto noon ko mbaydi mum bannge.
C- Ñebbe : ko wayi no ñebbe men ɗe, e ñebbe daneeje, e ñebbe goɗɗe ko wayi no lantiiy, ekn…(ñebbe fof ko mbaydi ngootiri).
Asakal remru noon fawaaki e timminde hitaande, ko nde soñaa fof asketee, so tawii noon soñaaka, ko ko ñamtatee (fuɗɗiima ñaameede seeɗa-seeɗa) ndeen etɓinte, annominee no foti baa ngesa askinta, ɗum yaltinoyee heen so tawii kay askinii.
Ko askini e remru :
Asketee e remru ko so timmii wusukaaji joyi, wusuku gooto ko muudi capanɗe tati (capanɗe jeegom hamdaat), ndeke askini ko 5ƴ30 = 150 muudo.
So remru maaɗa yettaaki ɗoon asakal waɗɗaaki ma, so a hiisoriima ɗum peese hawrata ko 516 kiloograam.
Hol no askirtee?
Remru askirtee ko e mbaydiiji ɗiɗi :
a- ko Asamaan yarni, walla ilam yarni, aan hay dara alanaama heen so wonaa liggaade ngesa ma, ko sappoɓal 1/10 njaltintaa askal, ɗum woni 10%, ko wayi no so a soñii 650 muudo ndiyamiri, ko nii askirtee : 650ƴ10/100 = 65 muudo, walla 650/10=65 muudo.
b- ngesa ba njarnirtaa doole maa, baagal walla masiŋ, ekn…, ndeen ngaskataa ko feccere sappoɓal woni 5%, feccere heddiinde nde ko tampere maaɗa, ko wayi no a soñii 600 muudo maaro, tee ko aan roosi ngesa ma, ngaskataa ko 600ƴ5/100= 30 muudo.
Tesko:
Asakal remru fawaaki e timmude hitaande e juuɗe ma, ko nde soñaa fof, aɗa waawi askude ngesa e hitaande wootere ko ɓuri laawol gootol.
Leƴƴi nayi kaalaaɗi ɗi, mbaydiiji kala heen leñol ndenndinte ngaskidee, ko wayi no ( samme, feelaa, e ñindiko) ko leñol gootol (muudi 100 samme + muudi 40 feelaa + muudi 10 ñindiko) timmii asakal, yaltintee heen ko: muudi 10 samme + muudi 4 feelaa + muudo wooto ñindiko, kono makka, e ndiyamiri e maaro kala heen gooto ko leñol mum bannge, renndintaake, kadi tamarooje e resin rendintaake, kono mbaydiiji ñebbe fof ko leñol gootol, ene renndinee.
Tawi ngesa maa tamarooje ene waɗi : dowrowe, e kakindiiɗe e jaasɗe, njaltintaa askal noon ko e hakkundeejo o.
Tawi noon waɗi tan ko dowrowe e jaasɗe ngalaa hakkundeeje, a yaltintu e kala gooto e majji kañji ɗiɗi tolnde mum e askal he.
Hol mo jeyi askal ?
Alla toowɗo oo wiyi wonde askal jeyi ɗum ko leƴƴi jeetati garooji ɗi:
1- Baasɗo : ko mo alaa ko ene yona ɗum fotde hitaande, hay so noon omo jogii ko askini (nisaab).
2- Miskiino : ɓuri saɗtude donkal e baasɗo, miskiino woni mo alaa hay dara, hay nguura mum hannde timmaani.
3- Liggotooɓe : ɓe laamu neleta tawa ko hoolaaɓe yo ndenndin asakal, yoo njuɓɓin ɗum, ndeena ɗum, ɓeen njoɓdi mum en ene waawi yaltineede e asakal.
4- woowneteeɓe ɓerɗe : maa wonii ko ɓe heefreeɓe, ɓe ndokkee e asakal ngam yiɗde reerɗindeɓe e lislaam, walla ko ɓe juulɓe hesɓe ɓe ndokkee e asakal, haa diine maɓɓe tiiɗa.
5- Rimɗinde jiyaaɓe : sabu lislaam reerɗude e ndimaagu, yamiri yo itte e asakal hitaande kala ko ene rimɗiniree jiyaaɓe halfaaɓe (ndeeɗoo yolnde kam sukkaama, njiyaagu nattii woodde, Alla yettaaɓa), ko ɗum lislaam yiɗnoo.
6- reweteeɓe ñamaale: deweteeɗo ñamaande nde ronkani, tawi o ñamlorinoo ko waɗde ɗum ɗo dagii, oon ene rokkee e asakal ko yoɓiri ñamaande mum.
7– Soldateeɓe reenooɓe diine, reenooɓe leydi mum en, ene ndokkee e asakal hay so ko ɓe alɗuɓe, walla soodiree kaɓirɗe e njogitaari, ekn…
8- Ɗanniiɗo (ɓiyi laawol) : oon woni tumaranke gonɗo e laawol, tawi wonaa ɗanngal woofde Alla, omo rokkee e asakal ko ene yettina mo leydi makko.
Tesko:
1- Asakal ko e junngo laamɗo juulɓe waɗaa, kañum anndi no feccirta, e mbaydiiji jeetati limtaaɗi ɗi, omo waawi rokkeede heen e mbaydi ngootiri, walla o huɓtiɗinaɗi kañji fof, walla o fondaɗi, walla o ɓurondira ɗi.
2- Yiɗaa e pecugol asakal ko ittude baasal, wonaa sarde jawdi, moƴƴi ko hitaande fof wooda e waasɓe yaltinaaɓe baasal, ko wayi no rokkee ko ene yona ɗum hitaande, walla o rokkee ko ene waɗta mo e askooɓe mo wuuri.
3- So laamu toppitaaki asakal, juulɗo fof yo toppitano hoore mum asakal mum, sabu ko farilla no juulde nii.
4- Ɓeeɗoo ndokketaake asakal :
a- Sarifaaɓe yaltuɓe e nelaaɗo Muhammed (J.K.W), ɓeen laamu rokkata ɗum en ko booñ mum wonaa e askal.
b- Kala mo nguura mum fawi maa, a rokkataa ɗum asakal maa :
* ɓiɗɗo rokkataa asakal mum jinnaaɓe mum waasɓe, sabu nguura maɓɓe ko e makko fawii, so wonaa tawa ko ɓe reweteeɓe ñamaale, ɓe naatira oon bannge.
* Baaba rokkataa ɓiɓɓe mum sukaaɓe, walla hellifaaɓe ŋakkuɓe (kaaɗi, ngumndam ñawu njooɗiingu ekn…), kono omo wawi rukkude ɓiɓɓe makko worɓe hellifaaɓe waasɓe, walla ɓiɓɓe makko rewɓe waasɓe resaaɓe, sabu ngura ɓee fof fawaaki baaba.
Jom galle rokkataa jom suudu mum asakal, so wonaa tawa ko to bange yoɓde ñamaande.
Kono jom suudu ene waawi rokkude jom galle mum asakal jawdi mum sabu nguura gorko o waɗɗaaki mo.
Bun Umar LIH
Tel : 00 222 630 15 98 / 675 88 79


text:
E wiyde Doktoor sukaaɓe biyeteeɗo T. Brazelton, tiggu ina jogii ko famɗi fof gulaali (bojji) jeeɗiɗi (7) ceertuɗi : bojji heege, bojji haaɓre, bojji muus reedu, bojji waasde wellitaade, bojji pooƴtagol so hiirii (ganndiraɗi bojji jamma)
Kono won ko anndanooka e bojji tiggu. Wiɗto wooto ina bayyinaa ko ɓooyani koo e jaaynde Daily Mail tawi waɗi ɗum ko annduɓe to duɗal jaaɓihaaɗtirde Harvard.
E wiyde Doktoor sukaaɓe biyeteeɗo T. Brazelton, tiggu ina jogii ko famɗi fof gulaali (bojji) jeeɗiɗi (7) ceertuɗi : bojji heege, bojji haaɓre, bojji muus reedu, bojji waasde wellitaade, bojji pooƴtagol so hiirii (ganndiraɗi bojji jamma)
Kono won ko anndanooka e bojji tiggu. Wiɗto wooto ina bayyinaa ko ɓooyani koo e jaaynde Daily Mail tawi waɗi ɗum ko annduɓe to duɗal jaaɓihaaɗtirde Harvard.
Ngoon wiɗto wiyi wonde tigguyon kon mbelete woyde jamma mbele jinnaaɓe ɓee ina toppitoo ɗum en, mbele kadi bojji ɗii ina tampina ɓe, keeda ɓe e hakkillaaji maɓɓe, losna ɓe, hoto ɓe dañde ɓiɗɗo goɗɗo. Ndeke ina jeyaa e ko woynata tiggu, yiɗde daɗde e waawde ooyde (añde dañde dewiro).
Porfeseer David Haig, baɗɗo winndannde ndee faccirii « tampinde e losnude yummiraaɗo jeyaa ko e peeje ɗe tiggu huutortoo ngam leeltinde gargol dewiro mum (…), sibu nefe (nefgol debbo) walla deedi ɓadondirɗi ina jotondiri e ɓeydagol maayɗeele sukaaɓe, haa teeŋti noon e nder renndooji waasɓe, ɗo ñawbuuli daaɓooji ɓuri heewde kadi ».
Biyeteeɗo Siobhan Freegard, gardiiɗo laylaytol (réseau) jiknaaɓe biyeteengol Netmum ina goongɗini ngoo miijo sibu o wiyi : “woɗɗondirde deedi ina addana yummiraaɗo heɓtude no moƴƴi cellal mum e diwnude ɓiyngel mum gadanel ngel, ɗum noon, ko ngoo wiɗto haali koo ina faamnii ».
Kono peeje ɗe joomiraaɗo jom baawɗe oo lonnginta tagoore mum (ɗooyene tigguuji ɗii) kaaɗaani e ko haalaa dow koo. Tigguuji muuynooji (guurniraaɗi kosam enndu) ɓuri waawde muuynude ko jamma. Ndaa muuynam jamma ina haɗa debbo yaawde ruŋaade (kosam yahdataa e nduŋam); ɗum fof noon, ko añde dañde dewiro tan !
Bookara Aamadu Bah, Ƴoogirde : Slate.fr


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Simoore Hashri (fii mooɓitugol)
Kuuɗol: Muhammadu Tafsir Salambande
Allaahu toowuɗo on daali :
(Ɓen arunooɓe (ɓaawo ferunooɓe ɓen), hiɓe wi’a jooma amen yawtan men wonndude e musiɓɓe amen ardiiɓe men e gomɗinal, hita a waɗu ka ɓerɗe amen konnaagu wonannde ɓen gomɗimɓe, jooma amen a laatike ko a yaafotooɗo yurmeteeɗo).
« Hashri (fii mooɓitugol) : 10 ».
Eggaama e Abaa hurayra yo Alla wele mo, wonnde nulaaɗo Alla on mo jams e kisiyee woni e mun on maaki:
“Si neɗɗannke on maayii, golle makko ɗen taƴay si wonaa ɗe tati: ko sadaka iloowo (jokkondirɗo moƴƴere mun), walla ganndal nafitorteengal e mun, walla ɓiɗɗo moƴƴo, on mo no du’anoo mo”.
Fillike ɗum Muslim.
Firo konnguɗi:
Sadaka iloowo: ko ɗum woni sadaka jokkondirayɗo ɓaawo mayde neɗɗannke on, wano dido juulirde e ko nanndi, baraaji mun ɗin jokkondiranay jom mun haa ɓaawo mayde makko.
Hino jeyaa e ko nafitorten e oo Hadiise:
- Si tawii ɓaawo mayde nden golle fow taƴay, haray hino haani ka ontigi hebilirgol ka tawoyta Alla e accugol batte ado mayde makko nden fii yo ɗin baraaji tawoy mo ka qabru.
- Hino tawaa e ɓure Alla ɗen e dow jiyaaɗo makko on, nde o waɗani mo gollal ngal o nafitorta baraaji mun hay ɓaawo mayde makko nden.
- Ko ɓuri moƴƴude e ko mayɗo wallirtee, ko du’aa, wano du’anagol mo yurmeende, e yaafuyee immorde ka Alla
- Hino joopaa e hadiise on nafa resugol ɗuɗɗinan jurriyaaji moƴƴuɗi ko hino du’anoo ɗum.
Timmii.


text:
Duwaawu. Dental Jaayɗe Muritani (Regroupement de la Presse Mauritanienne (RPM)) ina sunii no feewi e sankaare musiɗɗo Abdallaahi Mahmuud Bah, jaaynoowo ŋanaa gollotonooɗo to Tele Muritani (TVM).
Abdallaahi Mahmuud Bah ko ɓiy ganndo mawɗo, hono Al Hajji Mahmuud Bah, meeɗnooɗo wonde diisneteeɗo ko faati e pinal, cawndinooɗo Muttaar wul Daddaa.
Ko kanko Alhajji Mahmuud Bah sosnoo duɗe Al Fallaa e Muritani e Afrik.
Abdallaahi Mahmuud Bah ina huɓindinoo ɗemngal e pinal Arab. Nguurndam makko ina heewnoo nafoore wonande leydi ndii ; omo horsinnoo golle makko e ngenndi makko.
Abdallaahi Mahmuud Bah ko neɗɗo jankiniiɗo, newiiɗo wonnoo. Meccal jaaynooɓe Muritani waasii ɗoo musiɗɗo mawɗo, teskinɗo.
RPM ina duwanoo jom suudu makko e sukaaɓe makko e koreeji makko e sehilaaɓe makko kala, kam e tele Muritani.
Yo Alla yurmo mo, yaafoo mo.
Inna lillahi wa ina ileyhi rajioune.
Nuwaasoot, ñalnde 22 sulyee 2013
Yiilirde siynoore


text:
Wuro Siñcaan Njaakiri, e ballal Geno yuɓɓinii ñalɗi ɗiɗi pinal pattamlami ñalnde 28 e ñalnde 29 lewru juko hitaande 2013. Ñalnde 27 ndee waaldaa ko jamma gunndabi. Gooto fof ena heppani puɗal naange ngam yiyde ko ŋarɗi e nande ko weltinta fittaandu, deeƴnata hakkille. Kewuuji ɗii mbaɗi ko to duɗal wuro ngoo.
Ñalawma gadano oo, golle ɗee nguddiraa ko quraana tedduɗo. Nde janngoowo quraana oo joofni, rewi heen ko konngol bismaango Arɗo-dipitee Siley Aali Abdul Aali Bah.
Wuro Siñcaan Njaakiri, e ballal Geno yuɓɓinii ñalɗi ɗiɗi pinal pattamlami ñalnde 28 e ñalnde 29 lewru juko hitaande 2013. Ñalnde 27 ndee waaldaa ko jamma gunndabi. Gooto fof ena heppani puɗal naange ngam yiyde ko ŋarɗi e nande ko weltinta fittaandu, deeƴnata hakkille. Kewuuji ɗii mbaɗi ko to duɗal wuro ngoo.
Ñalawma gadano oo, golle ɗee nguddiraa ko quraana tedduɗo. Nde janngoowo quraana oo joofni, rewi heen ko konngol bismaango Arɗo-dipitee Siley Aali Abdul Aali Bah.
E nder konngol makko, o adii tawo ko bismaade jamaanu ngarngu nguu e nder wuro Siñcaan Njaakiri:
“Banndiraaɓe, sehilaaɓe, hoɗɓe tedduɓe, e innde am, e innde ɓesngu Siñcaan Njaakiri e kuuɓal, emin mbiya on, onon woppuɓe haajuuji tiiɗɗi e hammeeji jojjuɗi, taƴi jolɗe ngam arde nootitaade e noddaango Siñcaan Njaakiri, bismilla mon e wuro men, bisimilla mon e nder ɓerɗe men. Paamee ngon-ɗon ko e nder galleeji mon, e nder ɓesnguuji mon. Ko on weertanaaɓe jeese e leece”.
Caggal bismaango ngoo, kanko Siley Aali, o jokki ko e faamnude no wuro ngoo hoɗiri e hitaande 1910, gila e galleeji 12 walla 13 gummorinooɗi to wiyetee Palel Fulɓe sara Kayhayɗi haa e ko addani ɗi maantaade nokku oo e hoɗde ɗoon to bannge durngol e to bannge remru. Haa hannde, e wiyde makko, koɗi e Siñcaan Njakiri ko ɗiiɗoo cuuɗi fulɓe: Njaakirinaaɓe, Bunngunaaɓe, Nduwetɓe e Hooƴonaaɓe. Hoɗni Siñcaannaaɓe ɗoon walla rokki ɓe nokku oo ko biyeteeɗo Bees Aamadu. E oon sahaa ko oon laaminoo falnde Kayhayɗi ndee(chef de canton de Kaedi).
Caggal Siley Aali rokkaa konngi ko arnooɓe e inɗe gure mumen walla yimɓe teskinɓe arnooɓe e teelal, nootitaade e kewu nguu. Ko ɗoon professeur Huseyni Hammadi Kaŋŋe Jallo, rokkaa konngol sabu mum wonde jibinannde wuro, ganndo ganndal toowal e fannuuji ceertuɗi, jiilooɗo e nder leyɗeele keewɗe ɓamtiiɗe, jahruɗe yeeso. Haala makko, kanko Huseyni, juutaani no feewi. Ko waajo feewde e renndo ngoo o ɓuri teeŋtinde:
“En njettii, kadi en nduwaniima ɓeeɗoo sukaaɓe adduɓe ngoo miijo, dadiiɓe kadi haa ngo jibini ɗiiɗoo ñalɗi. Wuurtinde ko jeyi e nder nokku mum ena moƴƴi no feewi sabu neɗɗo yo yiɗ hoore mum, yo teddin ko jeyi. Neɗɗo mo daranaaki ɗeen geɗe dowrowe, wonata ko deftotooɗo e nder sahaa mum. So ɗum ɓennii ena moƴƴi kadi nde mbaɗtaten hakkille e baylagol jamaanu nguu e ɓosgol sahaa oo woto en keedde caggal, ɓooyen huutoreede. Mbaɗten hakkille e geɗe ɓamtooje haa teeŋti to bannge faggudu e nder nokkuuji men. Mi hesɗitinii salminaango e bismaango feewde e hoɗɓe arɓe ɓee. Yo Geno yoɓ ɓe moƴƴere. On njaaraama!”.
Ko ɗoon, caggal konngol ngol, golle ñalɗi ɗii to bannge pinal puɗɗii. Seppo ganni, holliroowo remru adii e dingiral. Jabboowo, luwoowo, gaawoowo, bekkoowo, demoowo, kiwoowo, coñoowo, doɓtoowo e dimndoowo ngari ena ndeggondiri, luurdaani. Nde ndema gasi hollireede ko ngaynaaka lomi yolnde. Rewɓe fulɓe ñaantiiɓe haa njooɗi, suɗiiɓe cuɗaari laaɓtundi, ngari ena njima njimri ɓooyndi sanne. Ɓeeɗoo mbeelnii ko ɓirduɗe e daɗi. Ɓeya njogii ko jaɓɓorɗe e lalorɗe. Ɓeyatoo ndoondii ko cupporɗe, kore ɓetirɗe e butelaaji nebam sirme ko jiidaa e heednaaɓe e sumalleeji, boloŋaaji e burle. Bannge funnaange dingiral ngal ngoni toon ko kagguuji e ngaafuuji hanki gila nde diwaaji njolaani. Ko ɗoon njiyataa cawɗi kuusaaɗi, peewniraaɗi guri borti kecci, ɗaati haa nanndi e wiro hartaako. Hoɗɓe ena ngoni e njeeɓeegu, kaawisaaji e najooje ena curi ɗumen no cefre baali tan haa ƴaro nayi naati dingiral. Wonti hankadi, ngoppee suka, ndaaree yumma mum. Oo fannu coftal ɓalli heewaano yiyeede e nder dingire Pulaagu. Aynaaɓe ɗiɗo poɓɓii, ɗiɗo cawndii, nayi, biigi, gayi ɓuji, kalhali e garbaaji e gooleeje coorondiri, dingiral iirti haa punndi ruuki haa yimɓe majjondiri. Taasoor Labbo e Sammba Jombolo ndonki nanngude koye mumen, gooto fof yahri bannge. Gadano oo jogii e saawaali, yimi jotondiral hakkunde pullo e labbo. Ɗimmo oo tanndini hoɗdu, nanngi e tufnde fantaŋ haa juuti wayli leeɓol, jolti e njaru, jarfi rewɓe fulɓe e worɓe fulɓe haa ɓalli ngulli. Ko daande tiisubaar dartini golle ɗee.
Kikiiɗe, ko fannuuji tati mbaɗaa: dognirgal pucci, ɗaɗndu gelooɗi e fuku koyɗe hakkunde sukaaɓe Ɗalhaya e sukaaɓe Siñcaan. Ɓe mbaɗaani kippuuji, ɓe njillondir, ɓe peccitii e senngooji ɗiɗi. Ko e oon sahaa goomu pinal Seyyeen wuro Moolo yettini nulal feewde e Siñcaannaaɓe. Ɓe kaali, ɓe mbaɗi jime paayodinɗe. Jamma oo ko yeewtere Habii Muusaa Bah. Tiitoonde mayre ko nafoore jaŋde. Habii Muusaa ko jannginooɗo engele to gootal e duɗe hakkundeeje Kayhayɗi kadi ko o pulaariyanke teskinɗo. O haalii ko jaŋde nafata, no jannguɗo waydata e mo janngaani, o waɗtondirii ko waɗde wasuyaaji feewde e ɓesngu Siñcaan nde waɗtata semmbe mum e jannginde ɓesngu mum. Ko yeewtere ndee uddi golle ñalawma ɗee.
Ñalnde 29 ndee, golle ngudditiri ko ƴaro baali. Agaaɓe, ɓe caayaale leltiiɗe, jeesaaɗe haa ɗaati, gujaaɗe haa neyɓi, ngari ena ɓoornii kartaaji, ena piilii taggaaji. Gooto fof ena rewnii jawɗi peewɗi e damɗi baali dawnaaji walla ngafeeji. Ɓe ngarnoo ko ƴeewtaade no dingiral ƴaro ngal siforii gila e beeyni ɗii no kaɓɓiraa haa e no pijirlooji ɗii ndarorii. Baali ɗii ngaraani tawo, ɓe ɗaldi ɗi ko ɓoraaji maɓɓe. Ɓooytaani daaɗe marañ ndilli bannge funnaange, hakkillaaji keedti toon. Ko Jibi Maamuudu Soh, Daawda Abuu Bah e Aadama Bah, agaaɓe yontaaɓe e nder nokku oo, ngoni e arde. Ɓe njoliri gooto-gooto. Kamɓe tato fof kadi, ɓe jeyaaɓe ko e wuro Siñcaan ngoo. Agaaɓe heddiiɓe ɓee fof, ngummorii ko wuro Agriis, funnaange Siñcaan. Ko Usmaan Umaar Bah e wondiiɓe mum. Baali peewɗi, payɗi njiyaama e oon beetawe haa mawɓe yahnooɓe hankadi haa ɗeɓi yejjitde ngaynaaka no wayatnoo, murti haa won e heen naati e dingiral ena ngulla, tinaani.
Nde ƴaro ngoo gasi ko Demmba Sanngoot yeewtani yimɓe ɓee golwole baɗnooɗe e nder diiwaan Boosoya e worɓe jaambareeɓe waɗnooɓe ɗeen ñalaaɗe. Yimɓe fof mbeltii. Demmba ko suka maabo cafɗo lamɗam, baawɗo konngol, jiɗaaɗo e nder ooɗoo sahaa. Nde o gasni ko debbo gawlo ena wiyee Jeynaba Gawlo Ñaŋ to Jowol rewo, juttiri mo daande nde waɗtaaka ndiyam. Tuugnorgal ñalawma ngal kadi ko ɗoon haaɗi. Gooto fof fayti galle njaatigi mum, fooftoyii.
Golle ɓamtoyi ko jamma, caggal kiraaɗe. Jeewte tati e tinndinoore njuɓɓinaama e oon jamma:
– Yeewtere Hammadu Abuu Soh, ndeen fayti ko e diine.
– Yeewtere Mayram Sammba Bah, ndeen fayti ko e ñawu mbiyeteengu sidaa nguu.
– Konngol Gelongal Fuuta lollirɗo Njaay Saydu Aamadu. Njaay Saydu Aamadu adorii tawo ko njettoor fayde e sukaaɓe wuro ngoo, caggal ɗum o naatani darnde nde suka foti daraade e nokku mum e nder sahaa mum. O wattindorii ko waɗde wasiyaaji tati paytuɗi e dental, jaŋde e golle.
– Wattindii waɗeede e oon jamma ko tinndinoore fattamlamre nde tiitoonde: aadaaji ɓooyɗi e kesam-hesaagu.
Ñalɗi Siñcaan mbaɗii faayiida sanne sabu ɗi mbaɗii jaŋde, ganndondiral, gostondiral miijooji e mbelemma. Pulaagu nootiima Siñcaan no feewi. Ena jeyaa e gure nootitiiɗe: Ligisayba(yimɓe 30), Njokkudi, Ngappugu, Agriis, Deysarak, Jaaɗulo, Moonngel, Seyyeen wuro Moolo, Seyyeen Gababe, Cuuc, Sey Nimaadi, Seenoyel, Ɗalhaya, Maafoondu, Loƴol, Wuro Mbaayɓe, Marayse, Jiinge (yimɓe 16), Lobbudu, Awoynaat, Seyriib, Caalon Kelle, Lemuud, Jowol e Kayhayɗi ko jiidaa e jibinannde wuro ngoo ummoriinde to nokkuuji goɗɗi. Yoga heen ko ɗoon mbaalti ñalnde 27 ndee. Rajo Gorgol ne ɗawaani Siñcaannaaɓe e bannge ngo heediri oo. Ngo neldi ko Bah Sammba Haaruuna e Alhajji Suraa Gey ngam humpitde ɓe ndañaano tawtoreede kewu nguu no ñalɗi Siñcaan Njaakiri njahrunoo. Taasoor Wañ, Sammba Jombolo, Demmba Sanngoot, Mamma Baylel Faal e Jeynaba Gawlo njeyaa ko e jirwinɓe ñalɗi ɗii.
Gelongal Fuuta lollirɗo
Njaay Saydu Aamadu


text:
Ɗalee haa yawaare laaɓa moƴƴaani e ɓuraaɗo doole. Ko ɗuum woni ko heɓtii wuro Maraysa, hakkunde mum e jagge jooɗaniiɗe laamu e diiwaan oo caggal ƴiiwoole muusɗe rewam toɓnooɗe. Ngam sufande banndiraaɓe kabaruuji jowitiiɗi e ooɗoo jaayya, nulaaɗo Jaaynde Fooyre Ɓamtaare yilliima nokku oo.
Ɗalee haa yawaare laaɓa moƴƴaani e ɓuraaɗo doole. Ko ɗuum woni ko heɓtii wuro Maraysa, hakkunde mum e jagge jooɗaniiɗe laamu e diiwaan oo caggal ƴiiwoole muusɗe rewam toɓnooɗe. Ngam sufande banndiraaɓe kabaruuji jowitiiɗi e ooɗoo jaayya, nulaaɗo Jaaynde Fooyre Ɓamtaare yilliima nokku oo.
Ƴiiwoonde moolanaande toɓii ñalnde alarba 12 lewru juko 2015 e wuro Maraysa to tunndo Ligisayba Gorgol haa waɗi batte muusɗe. Tuggude e weenndoogo haa naange darii e feññaange(feeñ-naange) walla kirsal layyaaji, maraysanaaɓe ndarodii ko e ndiyam, hakkunde horsude e weccude. Asamaan ena ƴaaroo ndiyam dartinaani, waameeji goɗɗi ena ngummoriima saŋre to bannge worgo ena njuppa e wuro ngoo. Waɗaani maayɓe kono mahateeje keewɗe njaniii, ndammiri cewndi keewndi yahdii e waame.
Nde wuro Maraysa aandi e ndiyam noddi wuro Jiinge ngam faabeede. Sagataaɓe ngardi e kaɓirɗe, ngardi e keewal, nootitii, mbaɗi gaawi e gammbi ngam ɓoccitde wuro e ɗemɗe ndiyam.
Almaami wuro ngoo hono Ceerno Mohammadu Alhajji Abuu Jallo hollitii wonde ena yahra hikka e duuɓi 60 walla e 61 kono meeɗaani yiyde toɓo wayngo hono nii e heewde doole e bonnude
To bannge jagge jooɗaniiɗe laamu ɗoon e nokku hee gila e meer, perefee haa heɓi goforneer diiwaan oo tintinanooma gila nde tanaa oo waɗi ndee kono alaa heen mo konngol mum nanaa walla mo ballal mum yiyaa. Ndeke Maraysa wonaa Tentaan saka daña faabotooɓe.
Gelongal Fuuta lollirɗo, Njaay Saydu Aamadu


text:
Banndiraaɓe, ko ardii fof mi salminii on, mi weltiima kaaɗdi weltaare! Ina wayi no Fedde Ɓamtaare Pulaar e Muritani, so mi yiɗii mi wiya e yeeso kuuɓal nde liggiima no feewi, ɗum ne ko no feewi boom. Sabu nde ngartu-mi ɗo Misira (miin ko Yero Dooro Jallo janngini mi pulaar to Misira, kolluɗo-mi alkule pulaar ɗum ko « a » ɗum ko « ñ » ekn…, ko Yero Dooro Jallo). Gila ndeen feewde jooni, wonno ndeen ko 1968, mbiɗo rewindii golle ɗe ɗo njahrata. Golle ɗe ina njahri yeeso no feewi. Foti wonii ɗo e Moritani, walla to Senegaal, walla to Mali, walla e nder winndere nde, golle ɗe ina njahri yeeso. Neɗɗo noon, yo yawat ko waɗata, mbele waawa nganndu-ɗaa ɓultaade hoodere, hono no Bah Muhammed El Ghaalii wiyrunoo ndeen nii.
Sagataaɓe so pellitii yiyloyaade mawngu, alaa e sago modda ɓakkere. So a fellitii wiyde yo a mah tan, a moddat ɓakkere. Porofosoor Umar Bah yarhamuhu, ndeen min ngari min tawi ɗum galle Kajjata Kan, nde min mbiyata emin cosa Fedde Ɓamtaare Pulaar, min kolliti mo ɗum o wiyi : « Pellitɗo duhaade dey yiyat ƴiiƴam ». Nii min ndewi ha min cosi Fedde Ɓamtaare Pulaar ñalnde 07 marse 1976 nder Saloŋ am ɗo « bolok maniwel » ɗo … Ko ɗoon min mbatannoo. Min ngadii fof winndude ko e baafal damal. Demal cuurel ina uddita e Saloŋ hee, ɗoon min puɗɗii winndude e janngude; won wonɓe ɗo njanngii ɗoon. Mi jannginii ɗum en pulaar.
Min mbaɗii pelle ɗiɗi ko adii Fedde Ɓamtaare pulaar … Fedde Ɓamtaare Pulaar e Moritani, ko Muhammed Habiib Soh ardinoo nde hade mayre heftineede. Miin joginoo jokkondiral. Miin mbiynoo-mi ko suuɗaade waawaa nawrude pinal yeeso. En potaani suuɗaade e kuɗel, e moggitaade e leggel e ko mbaɗaten ko. Ngaree galle am haa neɗɗo wiya mi janngataa pulaar, walla mi janngintaa ɗum! Mi suuɗaaki e kuɗel, mi moggaaki e leggel, ngaree galle am njannginen…
So ɗum ɓennii, ɗoon ɗo deftere pulaar waɗtaani wujjeede, nganndee en cuwaa taw! So aɗa yiɗi neɗɗo yiyloo huunde, hollu-ɗum haa annda ko ɗum woni. Ndaro-ɗee, njannginen. Faandaare am wonnoo, ko aan ceerno adotoo e duɗal, ko aan wattintoo e maggal. Hol ko ɗum firti? Ko aan adotoo almuɓɓe arde, ko mawɓe njanngintaa, so tawii aɗa jogii almuudo gooto janngin mo haa nde o natti arde fof… Hokku mo hay so ko seeɗa e ganndal, wona a barminii mo, sibu ma o yiɗ huɓindaade, o arta…
Banndiraaɓe, Alla jaaraama, on njaaraama.


text:
Almaami Mahmuud Dikko gardiiɗo Diiso Toowngo Lislaam leydi Mali : O wiyi « Ballal Farayse ngal luulndaaki Lislaam… kanngal kay, ngal ari ko wallitde ɓesngu juulɓe ñoolanoongu ». O ñiŋi kadi « naafigaagal Kataar e Misra e Tuunus » wiyɓe wonde « addi Farayse Mali ko ngam haɓaade Lislaam ». O ɓeydi heen « Ko Mali woni e caɗeele ko ina ɓura jooni lebbi jeenay,
Almaami Mahmuud Dikko gardiiɗo Diiso Toowngo Lislaam leydi Mali : O wiyi « Ballal Farayse ngal luulndaaki Lislaam… kanngal kay, ngal ari ko wallitde ɓesngu juulɓe ñoolanoongu ». O ñiŋi kadi « naafigaagal Kataar e Misra e Tuunus » wiyɓe wonde « addi Farayse Mali ko ngam haɓaade Lislaam ». O ɓeydi heen « Ko Mali woni e caɗeele ko ina ɓura jooni lebbi jeenay,
hay ngootiri e ɗee leyɗe, hay feede diine wootere faabaaki ɗum, ñiŋaani ownooɓe yanooɓe e juulɓe e innde Lislaam ɓee».
E wiyde Dikko « gargol Farayse joopaaki Lislaam, kono faandaare mum ko daɗndude kisal e ngootaagu e goodal Mali ». O woytiima wonde OCI (Fedde Mooɓondiral Lislaam) wallaani Mali, tergal fedde ndee, o jokki ; « Yanɓe e Mali hannde ɓee, ina mbonna rewɓe, ina mbara ɓesngu mum, ɓuraani Malinaaɓe wonde juulɓe e anndude Lislaam ». Almaami Mahmuud Dikko haali kaa haala ko caggal haala hooreejo Misra, hono Muhammed Morsi ñiŋnooɗo darnde Farayse, e haala Seek Yuusef al Kardawii gardiiɗo ‘’Dental Annduɓe Juulɓe’’ to tele Al Jasiira. Ko caggal kadi haala wul Dedew, ganndo Muritaninaajo biyɗo : « eɗen calii jahgol Farayse to leydi Mali » sibu « ko warhoore mo diine haɗi ».
Kono, ko jaaki heewɓe, ko heewɓe naamnittoo : «Eɗen njiɗi faamde hol ko haɗi Muritani neldude toon konu ngam wallitde Mali, ɓayri kañun tan gooto yahiino haa nder leydi Mali felloyde yimɓe ɓe jaggirnoo ko baras bonɗo wonande winndere ndee ? Mbar Muritani hulaani wiyeede ko kam tan woni leydi aarabeeri njahduni e leyɗe ɓaleeɓe ngam haɓde e dille aarabeeɓe walla ko nanndi heen, ko ɓe mbaawi miijaade fof noon ?»
Tariq Ramdaan : (…) O wiyi “hannde, yimɓe fof ina mbeltii e ‘gollal dimɗingol Farayse’, won heen hollitooɓe ɗuum, won heen deƴƴuɓe, tee winndere ndee kala ina wondi e mum. Wayi tan ko no Fuɗnaange e Afrik ko jebbilaniiɓe hankadi hirnaange, hirnaange cikkitiiɗo hoore mum, jiñiiɗo e caɗeele faggudu, e politik e gonal. Ko ɓuri moƴƴude ko Afrik waawi waɗande hoore mum, ko waawi wallitde hirnaange, ko dartoraade hirnaange e Farayse ndimaagu, e fawaade e paarnorɗi ɗi ɓe ceeraani e yaɓɓude ñalnde fof, rewrude e politikaaji maɓɓe naafiqaagal e fenaande to Amerik worgo, to Afrik e Asi, wonaa kay turande ɗum en keeci. Ko woni Mali hannde koo, ina wari ɓalndu : leydi ndii fof nana ama weltaare sibu sikkude rimɗinaama, tawi noon Farayse woni e waɗtude e harsude ɓoggol e daaɗe maɓɓe», daaɗe Malinaaɓe.
Tesko : Tariq Ramadan, jibinaa ko 26 ut 1962 to Geneef, to leydi Siwis. Ko o porfeseer, ganndo ko faati e Lislaam, to duɗal jaaɓi haaɗtirde Oxford. Iwdi makko ko Misra.
Doktoor Bakari Sammb : « mbele eɗen majji ndee yiɗde ɓooynde Lislaam Wahaabiijo jiimde nokku oo ? Tuggi Eritree, Kartuum, waabii Ecoppi («kerecee en») ƴaaŋan maa Njamena, tacci diiwanuuji Niiseriyaa tabitinooji hannde Sariya ɗii, e Niiseer e Mali gonɗo e iiñcuru dille Islaamist en, haa yettii Senegaal, leydi mbajjiri e Afrik hirnaange meeɗndi jaɓɓaade batuuji Dental Mooɓondiral Lislaam e cili ɗiɗi, ɗo dental Kaɓɓondiral Lislaam Winndereewal jogii joɗnde mum ? Mbele eɗen majji ko woni miijo Tariq Ramdaan suurtoowo moojobe bannge gooto, woppi keddiiɗo oo ? Hay so tawii eɗen mbaawi sikkude wonde Ramdaan humpitaaki ma a taw ngonka Afrik worgo Saharaa, … hannde, alaa ko seerndi miijo makko e miijooji Rashiid Gannuushi miijiyanke Ennahdaa, walla hooreejo hilifaaɓe Maruk hono, Ben Kiiraan, walla mawɗo «Frères Musulmans » en hono Muhammed Morsi, e Yuusef Qaradaawi baajotooɗo deftiiɗo Qataar, mo Moktaar Bel Moktaar baɗɗo hoore mum Emiir Afrik worgo Saharaa, yoɓata. Taariq Ramdaan suurtii koloñaal Farayse, kono jaɓaani haalde mawmawu Aarabeeɓe kuutortoongu Lislaam ngam jiimde heddiiɓe, haa arti noon e Afrinaaɓe ɓaleeɓe… Ɗuum ina addana yimɓe sikkitaade nuunɗal makko.
Tesko : Doktoor Bakari Sammb ko jannginoowo, biɗtoowo to Duɗal Wiɗtooji Diineeji (CER), tumbudu Pine, Diineeji, Ñeene e Kumpital to Duɗal Jaaɓi Haaɗtirde Gaston Berger, Ndar, Senegaal
- Pelle politik e wolde Mali
RFD : « ina ñiŋa ndee wolde, ko nde waawi hujjikinireede fof noon » ; « ina jeertina laamu Muhammed wul Abdel Asiis wiyde ɗum ina jeytoree e ndee wolde », « ina noddi denndaangal yimɓe ñuunɗuɓe leydi ndii nde calotoo neldugol konu men ngam tawtoreede ndee wolde bonnde ».
Convergence Patriotique ( MPR, ADIL et RD) : « ina weltii e golle jaambareeje diiwaan Afrik e Magreb e winndere ndee ngam rimɗinde Mali e riiwde ownooɓe e tarafikaaji dorog e diiwaan Saahal oo » ; « ina siftina yimɓe fof ko ɓee ownooɓe mbarnoo soldateeɓe men, tee ko ɗum addannoo leydi men haɓaade ownooɓe AQMI e yahdiiɓe mum to rewo Mali ɗii duuɓi fof » ; « ina semmbina laamu Muritani nde tawtata kala yiɗɓe mumtude ownugol e diiwaan Saharaa-Saahel oo, mbele mbaawen wuurde e deeƴre ngam daranaade ɓamtaare e potal e kormagol pine ceertuɗe leƴƴi men ».
El Wiam : « Ballal amen laaɓtungal e kisal keeri leydi Mali e golle guwarnama Mali e winndere ndee ndaranii ngam hisnude ɗum e haɓde e ownooɓe kam e tarafik dorogaaji e nokku hee ». « E nder ɗuum ina ɗaɓɓira laamu Muritani nde sakkata peeje kala ngam gaddaade kisal yimɓe e jawdi Muritaninaaɓe wonɓe to Mali ».
UFP : « UFP ina semmbina no feewi Dowla e ɓesngu Mali e nder darnde mum en yiɗde heɓtude kuuɓal leydi mum en e ndimaagu mum en » ; « ina semmbina kala njiylawu feere yamyamre nde dowla e ɓesngu Mali njiylii ngam ñawndude luure hakkunde ɓiɗɓe leydi mum en, danndoyooje ɗum en kareeli hakkunde leƴƴi » ; « ina semmmbina kala peeje ɗe dowla Mali sakkitani hoore mum ngam jaltinde goomuuji ownooji leydi mum » ; « Ko dowla Mali tan jogii hattan suɓanaade hoore mum peeje e wallidiiɓe, tee waɗɗii leyɗe cehilaaje e ɓiɗɗe yummiraaje ko hormaade ndimaagu Mali e oon fannu… » ; « Ina riiwta jaltugol konu Mauritani keeri leydi mum e naatgol e ndee hare, ngam hisnude ndimaagu e kisal Muritani, tee ina ɗaɓɓira laamu nguu nde sakkata peeje kala ngam reende keeri leydi men ».
Tawaasul : « Farayse, koloñaal ɓooyɗo, ina meeroo jiimde en to bannge politik e faggudu, ko ɗum addani ɗum yiɗde wonde ɗoo » ; « ko ɗum tagi mo huutoraade hujja ownooɓe ngam hulɓinde laamuuji diiwaan oo e waawnude ɗum en jaɓde njiimaandi kesiri ndi yahdaani e nafooje e paarnorɗi e wellitaare ɓesnguuji nokku oo » ; « A min ñiŋa no doole amen potirnoo njangu diwooje Farayse e dow gure e koɗorɗe miskineeɓe Alla, dow rewɓe e sukaaɓe, e min ciftina jiimoowo hanki waawaa wonde daɗndoowo hannde »;
AJD/MR : « Gargol Farayse e dow ɗaɓɓaande Guwarnama Mali, ko huunde moƴƴere. AJD/MR ina wondi e ɓesngu Mali » ; « E miijo amen, guwarnama Muritani ina foti ƴettude peeje ngam haɗde jihaadiyankooɓe ɓee sorde e Muritani ».
APP (Laaji Tarawore) : « minen, amin laaɓti. Farayse kay nani ɗoo e Muritani, ina jogii ɗoo tuddule, ina jogii ɗoo kippuuji ngam haɓde e ownugol e wallitde kisal Muritani. Hono no nganndiren nii, Ameriknaaɓe nani ɗoo nii. Dowlaaji Afrik, ɓesnguuji Afrik ina poti haɓɓondirde. Garaangal Farayse e Muritani e Mali ina hollita boom baasgol men nanngondirde, ina hollita no dowlaaji Afrik njeeborii konuuji mum en ; konuuji ɗi alaa ko toppitii so wonaa ñaamde ngaluuji leyɗe mum en, ɗi ndaraaki darnde potnoo daraade ngam hisnude e reende keeri » ; « a min ngondi e tawtoregol Muritani ndeeɗoo wolde, no leyɗe keddiiɗe ɗee mbaɗi nii… ».
FƁ


text:
Ho O O Moree Baalee Umariya Lyrics from Nateeja sung by Zohra Bai. This song is composed by Rashid Atre & Written by Nakshab. Nateeja movie stars Yaqub, Rehana, Shamim. Nateeja Releases on 1947-01-01.
Lyrics : Ho O O Moree Baalee Umariya
Movie : Nateeja
Music Director : Rashid Atre
Singers : Zohra Bai
Lyricists : Nakshab
Genre : N/A
Ho O O Moree Baalee Umariya Lyrics
ho o o moree baalee umariya - (2) saanwariya, saanwariya, dekho maaro naa o (dekho maaro naa tirachhee najariya -2) najariya saanwariya, saanwariya, haay baalee umariya ho o o moree baalee umariya tore nainan me jaadu hai o bekabar ho tore nainan me jaadu hai o bekabar yahee darr hai ke dil me naa kar jaaye ghar han yahee darr hai ke dil me naa kar jaaye ghar rahe apanee naa mohe khabariya - (2) o sanwariya, dekho maaro naa o dekho maro naa tirachhi najariya, najariya sanwariya, sanwariyahay baalee umariya ho moree baalee umariya mile naina se naina jiya kho gaya, haay jiya kho gaya - (2) yeh aankhon hee aankhon me kya ho gaya, ho gaya jaane aankhon hee aankhon me kya ho gaya more banke sajile sanwariya - (2) o sanwariya, dekho maaro naa o dekho maaro naa tirachhi najariya, najariya sanwariya, sanwariya, hay baalee umariya ho moree baalee umariya


text:
Jabet ina heɓtoo debbo saanga nde o woni cowiiɗo. Addata oon fannu jabet ko baggol debbo roŋkitde feewnude insulin mo ɓalndu nduu ina fota soklude. Tawde noon wonii o alaa insulin, suukara kala mo o ñaami, heddotoo ko e ƴiiƴam makko, jibinana mo jabet.
Debbo reedu ngonnduɗo e oon fannu jabet in foti reentaade no feewi, mbele omo daɗnda hoore makko, o daɗnda kadi ɓiɗɗo mo o saawi oo.
Ngool deentagol foti wonde ko e duumaade mo e ñameele celluɗe. Doktoor makko ina waawi kadi yamireede nde o ɓeydantee insulin e ɓalndu makko, maa walla nde o yarata poɗɗe, mbele ustude suukara e nder ɓalndu makko. So suukara oo ustaaka, jommbaani caɗeele keɓtoo mo, kanko e ɓiɗɗo mo o saawi oo fof.
Ɗeen caɗeele ina ngona e fannuuji ɗiɗi. Heen fannu gooto, suukara ɓalndu nduu ina waawi bewnude ɓalndu ɓiɗɗo caawaaɗo oo. O ɓuttiɗa ɓuttiɗgol pakitngol to nder reedu too. Omo waawi ƴettude ko ina tolnoyoo e kilooji joy (5) e teddeendi. Ngool ɓuttiɗgol saɗtintu jaltugol makko kanko ɓiɗɗo oo saanga nde o foti jibineede.
Fanuu goɗɗo oo kadi, ko ŋakkeede ɓiɗɗo oo henndu ndu o fotata soklude to nder reedu nduu, sabu keewgol suukara e ɓalndu yummiraaɗo oo. So ɗuum juutii ina waawi warde ɓiɗɗo oo to nder reedu too.
Refti heen kadi, so Alla daɗndii ɓiɗɗo oo haa jibinaama, o daɗii e maayde e nder reedu yumma oo, suukara yumma oo ina waawi abbitoo mo e ngurndam makko yeeso. Jommbaani o wonoya neɗɗo jom ɓalndu gufugafaaru. Jommbanaani mo kadi heɓoyde jabet fannu 2 e nder nguurndam makko yeeso.
Jabet debbo reedu wonaa jabet duumotooɗo. Ina heewi yumma oo seerta heen caggal nde jibini. Kono tan, joombanaani heɓoyde mo jabet fannu 2 e duuɓi yeeso. Hono no biynoo-mi e alluwal ɓennungal ngal, jabet fannu 2 oo noon wonaa celloowo.
Waɗde noon, kala debbo keɓɗo jabet e sahaa nde o woni reedu ndee, hay sinno noon o seertii heen caggal nde o jibini, yo o tijjo heɓtoyde jabet e duuɓi yeeso. Waɗde, omo foti tiiɗnaade e waylude sifaa nguurndam makko. Omo foti waylude gila ñameele makko, haa e dillugol ɓalndu makko. Omo foti hakindaade e ñaamde suukara e ñameele keewɗe nebam walla lamɗam.
Kono kadi woto njejjiten wonde debbo cowiiɗo fotaani heyɗude. Woto o haɗ hoore makko ñaamde sabu hulde areede jabet. Sabu heege moƴƴaani e debbo reedu, moƴƴaani e ɓiɗɗo mo o saawi oo. Ko docktoor tan waawi wasiyaade mo, caggal nde o yuurnii ɓalndu nduu, ñameele ɗe o foti ñaamde, keewgol e pamdugol ko o foti ñaamde.
So tawi doktoor oo yiyii e ɓalndu nduu suukara ɓurtuɗo, e oon sahaa ma o reentin mo won e ñameele, kadi o haalana mo ñameele moƴƴe e makko. So ɗuum nafaani e jippinde suukara e ɓalndu nduu, ina waawi o rokka mo pinngu insulin, mbele wallitde ɓalndu nduu. So tiisii-tiissii suukara oo ustaaki, ina gasa so tawii debbo oo suwaano tawo jibinde, jibingol ngol forsee gila yontaani so o faayii suukara oo nana tampina ɓiɗɗo gonɗo to nder reedu nduu.
Caggal nde debbo gonduɗo e jabet jibini, omo foti ƴeewteede ɗo ñawu nguu tolni e makko. Waɗde o fotaani wayrude doktoor makko.
Doktoor Al Huseyni Sal
Tesko-ɗen
• Jabet ina heɓtoo debbo cowiiɗo.
• Debbo reedu ngonduɗo e jabet in foti reentaade mbele o daɗnda hoore makko, o daɗnda ɓiɗɗo mo o saawi oo.
• Jabet in bewna ɓiɗɗo nder reedu saɗtina jibinirgol. Walla hay sinno o jibinaama suuraka oo ina waawi abbitaade mo.
• Debbo keɓɗo jabet e sahaa nde o woni cowiiɗo, hay sinno o seertii heen caggal nde o jibini, yo o tijjo heɓtoyde jabet e duuɓi yeeso.


text:
Udditgol waɗi ko duuɓi 20 caggal diidngo
Njeenaari wonande UMMAH
Jumaa «Alhajji Umar Taal» mo Ndakaaru udditaa ko ñalnde Aljumaa 24 Sawiyee hitaande 2008. Waliyaaɓe e seernaaɓe, hooreeɓe lesɗe, jagge laamu… heewɓe tawtoraama uddigol ngol. Ɓee heen ummii ko e diiwaan he, woɗɓe ummii ko lesɗe Aarabeeɓe, e ɗe Orop e Amerik. Ko ndeen Kalifu Ceerno Madaane Taal wiyi «oo jumaa ko njeenaari wonande Ummaah fof no woorunoo»,
Udditgol waɗi ko duuɓi 20 caggal diidngo
Njeenaari wonande UMMAH
Jumaa «Alhajji Umar Taal» mo Ndakaaru udditaa ko ñalnde Aljumaa 24 Sawiyee hitaande 2008. Waliyaaɓe e seernaaɓe, hooreeɓe lesɗe, jagge laamu… heewɓe tawtoraama uddigol ngol. Ɓee heen ummii ko e diiwaan he, woɗɓe ummii ko lesɗe Aarabeeɓe, e ɗe Orop e Amerik. Ko ndeen Kalifu Ceerno Madaane Taal wiyi «oo jumaa ko njeenaari wonande Ummaah fof no woorunoo»,
njeenaari ummoraade e Ceerno Muntaqaa Aamadu Muntaqaa Sayko Umar Taal.
Diidi jumaa ka ko «yarhamhu» Ceerno Muntaqaa Taal e hitaande 1980. Ko fodoore makko feewde e juulɓe laatii goonga, hitaande caggal duttagol makko e Joom men, ñalnde 12 Saawiyee 2007, hitaande ko adii udditgol jumaa ka.
Hiŋkinii, jiimi e geec Atlantik
Jumaa ka darii ko sera « Porte du Millénaire » nder nokku ganndiraaɗo «Mausolée Saydu Nuuru Taal. Ko ɗoon oo ganndo kowhowo lelii.
Suudu Alla ɓurndu keewɗi mawnude
Jumaa o ina waawi nawde fotde ujunnaaji joy neɗɗo (5 000). O mahiraa ko taakaw. Wertaango les ngo ko 1600 m2, ina joɗɗina 3000 neɗɗo. Wertaango dow o ko 700 m2, ina moofta 2000 neɗɗo. Dinndeere mbildi ndi ko 900 m2. Wertaango jumaa o fof ko 3200 m2. Ɗum fof dinngiral galle o alaa heen.
Miliyaaruuji tati e miliyoŋaaji 2 mahi ngal gollal
Duuɓi noogaas omo mahee, duuɓi noogaas juulɓe ina nduwoo ina njiyloo ngalu no mahri. Ceerno Muntaqaa alaa darned, alaa joɗnde. Yaakaare makko ko huuɓnude fodoore makko feewde e juulɓe, feewde e Fuutaŋkooɓe : darnude Jumaa ceedotooɗo lelngo Ceerno Saydu Nuuru Taal, maha ɗoon Jumaa Sheek Umar Al-Fuutiyu Taal.
Ñalnde udditgol makko, Kalifu ɓesngu Sheek Umar, Habiibu Muntaqaa Taal wiyi : “… Ɗum fof ko gollal Ceerno Saydu Nuuru Taal…”. Muttaar Wan, Jaggal laamu Mali kalfinaangal Geɗe Jaltuɗe, taani mum Sheek Umar, kañum holliri ko ɗoon ɗo Jumaa wonaniri juulɓe kala “daarorgal laaɓtungal”, wonaniri ɓesngu Sheek Umar “maantoode nde yejjittaake”. Hoohooɓe wayɓe no jooɗaniiɗo Alseri to Senegaal e Muhamed Saydi wul Hammoodi kalfinanooɗo hakke aadee to Muritani, ɓe kollitii gollal Ceerno Muntaqaa golli, haa oo martaba waawi dañeede. Ɓe mbiyi “… oo jumaa ko njuumiri ndi Ceerno Muntaqa jumani juulɓe kala… Ceerno Muntaqaa ko gorko jankiniiɗo, jaajɗo hakkille, sabu makko wonde kaaraysire, cuuɗi galle makko ngalaa hay baafe, fof ko ko udditanaa mo woni kala, giɗo Alla mo galle mum wonti jokkorde roŋkitɓe”.
Ceerno Madaane : “ko fodoore huuɓnaa”
Nde Ceerno Maadaane Muntaqaa yaltinani juulɓe ko jibnaaɗo fayndinoo. Ko ndeen o wiyi : “Ceerno Muntaqa huuɓnii fodoore mum e juulɓe e Fuutaŋkooɓe nde oo jumaa wortaa. Ko gollal yimɓe fof haa teeŋti noon e Leopold Sedar Senghor, dokkuɗo Ceerno Saydu Nuuru oo nokku… Wandiraaɓe juulɓe, jumaa mon nani”.
Oo ñalawma Aljumaa 24 Sawiyee hitaande 2008, udditgol Jumaa Ceerno Saydu Nuuru hawriti e Siyaara Saydu Nuuru e Ceerno Muntaqaa. Juulni ñalnde heen ko Ceerno Saydu Nuuru Muntaqaa Taal, miñi mum Ceerno Madaane Muntaqa Taal.
Yo en njogoro Jam e Cellal e Kisal
Aamadu Malal Gey


text:
Tindinooje Dagiiɗe
Copyright
© 2014 Watch Tower Bible and Tract Society of Pennsylvania, Inc. Geɗe keertiɗe.
Watchtower Bible and Tract Society of New York, Inc wallifani pellel enternet ngel e kaŋko jogata ngel. To naa tindinoore feere, bindol e anndinki gonɗi nder pellel enternet man fuu ɗum maral Watch Tower Bible and Tract Society of Pennsylvania, Inc.
Alaamaaji
Adobe, suura Adobe, Acrobat, suura Acrobat woni alaamaaji Adobe Systems Incorporated. iTunes e iPod woni alaamaaji Apple Inc. Alaamaaji feere e alaamaaji resaaɗi fuu ɗum maral jawmu’en maaji.
No huuwtinirta e duŋgayeere huuwtinirgo pellel enternet Web
No huuwtinirta hollan no on kuuwirta nder pellel enternet web ngel. To on kuuwtiniri pellel enternet web ngel, on yerdi No huuwtinirta fuu. To on calake No huuwtinirta malla koo yeɓre woore nder No huuwtinirta, on duŋganaaka huuwugo bee pellel enternet ngel.
Ko woni kuuwtinirgal kanduŋgal? On foti laarugo, telesarzugo, e wurtingo suuraaji duŋgaaɗi, defte nder enternet, gimol, fotooji, ɗereewol, videyooji (“gonɗum nder”) her pellel enternet web ngel jey mon tan naa jey filu, ko wi’ete nder kaɗki tokkotooɗi e koo ɗeye nder No huuwtinirta. Nden kam, on fotaay:
Yerɓugo gonɗum nder diga pellel enternet web ngel (koo pellel enternet toy fuu, pellel enternet senduki ɗereewol, malla ummatoore soobiraaɓe nder enternet);
Sendugo gonɗum nder diga pellel enternet web ngel, fuu malla yeɓre, nder lozisiyel (maɓɓitirgel ordinater) malla apilkasiyoŋ (kuuwtinirɗum ordinater);
Tooktaago, hoosugo, malla huuwtinirgo kuuje nder pellel enternet web ngel ngam filugo malla ngam haala ceede (koo to walaa riba), ko laarani cenduki apilkasiyoŋji jey ordinaterji kaɓɓaaɗi bee pellel enternet web ngel;
Nastugo nder pellel enternet web ngel ngam waɗugo e sendugo maɓɓitirgel, kuuje, malla teknikji ngam mooɓtugo gonɗum nder (tefugo e hoosugo kuuje) nder pellel enternet web ngel;
Huuwtinirgo pellel enternet web ngel ngam wonnugo malla haɗugo kuugal nder man;
Huuwtinirgo pellel enternet web ngel kala laawol wonnaangol pellel enternet web malla haɗugo nastuki pellel enternet web; waato luutugo umrooje irin toy fuu;
Huuwtinirgo pellel enternet web ngel ngam waɗugo porpagan.
Luutugo No huuwtinirta
Bilaa aybewol dow geɗe Watchtower feere ko laarani No huuwtinirta, koo noy on luutiri ɗe fuu, Watchtower mari iiko darnugo nastuki mon nder pellel enternet web, haɗugo mon nastugo pellel enternet web, maɓɓugo ordinaterji kuuwtiniranɗi adireesi IP mon ngam haɗugo ɓe nastugo pellel enternet web, ewnugo mo hokkata mon enternet o maɓɓa mon laawol pellel enternet web e/malla boo yahrugo mon kiita.
Sanjol
Watchtower foti sanjugo No huuwtinirta yaake feere. sanjol No huuwtinirta ɗon fuɗɗa nyalaade gurtinol No huuwtinirta sanjaande nder pellel enternet web ngel. Useni linye wakeere nde nyalaade fuu ngam anndugo ko sanja.
Umroore e kiita
Umrooje Lesdi New York, U.S.A, kanje mari baawɗe dow No huuwtinirta ɗo. Koomoy foondi luutugo umrooje ko laarani No huuwtinirta, ɓe njahran mo yeeso hiitooɓe Lesdi New York, U.S.A.
Kiitaaji dow No huuwtinirta
To hiitooɓe seli umroore woore caka umrooje No huuwtinirta, umrooje feere tabitan. Koo to Watchtower bee hoore mum ɗowtanaay umroore woore ko laarani No huuwtinirta, ɗum wirgataa umrooje No huuwtinirta fuu.
Narral fuu
No huuwtinirta woni narral hakkunde mon e Watchtower ngam huuwtinirgo pellel enternet web. Ko min windi dow No huuwtinirta pellel enternet web ɓooyma nafataako fahin.


text:
BAABUWOL 15
Annaboojo diga eggineeki laari gi’ki ko laarani garanɗum
Daniyel anndini Laamu Allah e garoyki Almasiihu. Baabila do’ake
DANIYEL, derkeejo o tedduɗo, egginaama lesdi Baabila, hiddeko ɓe natta Urusaliima. Kaŋko e Yahuudu’en feere—egginaaɓe diga lesdi laamu Yahuuda—marinno ndimu seɗɗa. Wakkati duuɓi ɗi o waɗi haa Baabila, Allah barkiɗini mo masin. O jaɓti mo hunduko barooɗe e hokki mo gi’ki ki holli mo garanɗum. Ɓurna annabaaku jey Daniyel windi ɗon wolwa dow Almasiihu e laamu maaru.
Daniyel nani ndey warata Almasiihu. Daniyel nani ndey ɓikkon Isra’iila poti reenugo garoyki “ardiiɗo mo Allah suɓi [Almasiihu, NW]”: asaweeje duuɓi 69 ɓaawo umroore nyiɓtaago Urusaliima e mahi maaga. Asaweere gooŋga ɗon waɗa balde joweɗiɗi; asaweere nduuɓu ɗon waɗa duuɓi joweɗiɗi. Asaweeje 69 waɗan duuɓi 483. Umroore tabiti neeɓi ɓaawo saa’i Daniyel, 455 Y.H.M. Fuɗɗi hitaande nde, “asaweeje” 69 timmi hitaande 29 H.M. Haa yeeso nder deftere nde, ndaaren ko yottoto hitaande 29 H.M. Daniyel nani boo yimɓe “nattinan goɗɗo mo Allah suɓi”, waato Almasiihu, ngam soottugo hakke.—Daniyel 9: 24-26.
Almasiihu laatan Laamiiɗo haa asama. Daniyel yi’i bee kaayeefi haa asama, Almasiihu, waato “goɗɗo bana ɓii neɗɗo,” mo ɓaditiri leese laamu Yeehova. Yeehova hokki mo “baawɗe e tedduŋgal e laamu.” Laamu ngu ɗon nduumo haa foroy. Daniyel nani huunde feere kaydiniɗum fahin dow Laamu Almasiihu—Laamiiɗo oo laaman bee woɗɓe, waato jama’aare “yimɓe Allah Ɓaŋgiiɗo.”—Daniyel 7:13, 14, 27.
Laamu Allah nattan laamuuji duniyaaru. Allah hokki Daniyel baawɗe fassitirgo koyɗol ngol sakli laamiiɗo Baabila masin, Buutunasar. Laamiiɗo oo yi’i foto, ngel maapake. Hoore suura maajum laati kaŋgeeri, wiɓɓere maaga e juuɗe maaga cardi, reedu e keesi maaga njamndi mboɗeeri, dawɗe e korle maaga laati njamndi ɓaleeri, kosɗe maaga boo njamndi ɓee loope. Hayre dirti haa hooseere, nde tappi kosɗe foto ɗe njamndi bee loope, nde nami ɗe bana koroori. Daniyel tindini Buutunasar yoo, geɗe foto o laari, ɗum laamuuji duniyaaru ɗi tokkoto. Laamuuji ɗi’i fuɗɗi bee Baabila, waato hoore bee kaŋgeeri. Daniyel tindini yoo, saa’i timmoode laamuuji duniyaaru hallunɗu ndu’u, Laamu Allah huuwan. Ngu naman laamuuji duniyaaru ndu. Bana ni, ngu tabitan haa foroy.—Daniyel, fasluwol 2.
Daniyel naywi haa o laari do’’aaki Baabila. Laamiiɗo Koores hippi berniwol kal kal bana ɗum anndinaama. Saa’i seɗɗa tan ɓaawo man, ɓe njoofti Yahuudu’en diga eggineeki—nonnon, duuɓi 70, ɓaawo ɓe ngurti lesdi ndanyardeeri maɓɓe. Ɗowtanooɓe Allah bana ngomnaaji, limanji, e annabo’en mballi yahuudu’en ngam nyiɓtaago Urusaliima e haykaliiru Yeehova. Ko waɗata to duuɓi 483 timmi?
—Ndaare deftere Daniyel.